III чорак учун бўнак тўловлари тўғрисидаги маълумотномани кимлар тақдим этмайди | BUXGALTER.UZ\nХўжалик фаолияти қисқартирилган шароитда фойда солиғини тўловчиларга бўнак тўловларини аввалги чорак якунлари асосида эмас, балки бўнак тўловлари тўғрисидаги маълумотномани тақдим этиш орқали кутилаётган солиқ солинадиган фойдадан келиб чиқиб тўлаш ҳуқуқи берилди .\n«Норма» эксперти Олег ЦОЙ III чорак учун бундай маълумотномани кимлар қандай ҳолларда тақдим этишлари керак эмаслиги, қандай қилиб бўнак тўловларини корхонага зарар келтирмайдиган қилиб тўлаш мумкинлиги ҳақида гапириб берди.\nБўнак тўловларини кимлар тўлайди\n1. 2019 йилдаги жами даромади киритилган тузатишлар ҳисобга олинган ҳолда 5 млрд сўмдан ошадиган солиқ тўловчилар тўловларни ҳисобот чораги ҳар бир ойининг 23-кунидан кечиктирмай тўлайди . Солиқ тўловчиларнинг ушбу тоифаси 2020 йил мобайнида жами даромад ҳажмлари камайган тақдирда ҳам уларни тўлайди.\n2020 йил якунларига кўра бундай солиқ тўловчининг жами даромади 5 млрд сўмдан ошмаса, у 2021 йилдан бошлаб бўнак тўловларини тўламасликка ҳақли бўлади.\n2. 2020 йил мобайнида жами даромади 5 млрд сўмдан ошган корхоналар уларни бундай ошиб кетиш содир бўлган тўлиқ чорак ўтганидан кейин тўлайди. Ушбу қоида янгидан ташкил этилган корхоналарга ҳам тааллуқли .\nҚуйидагилар жами йиллик даромад миқдоридан қатъи назар, бўнак тўловларини тўламайдилар:\nННТ, истеъмол кооперативлари бундан мустасно .\n2019 йилда ташкил этилган корхона учун бўнак тўловлари\nКорхона 2019 йил 1 июлда ташкил этилган. 01.07.2019 йилдан 30.06.2020 йилгача бўлган даврдаги жами даромади 5 млрд сўмдан ошган. Фойда солиғи бўйича бўнак тўловларини тўлашга ўтиши керакми?\nБу саволга жавоб бериш учун қуйидаги даврлардаги жами даромад кўрсаткичларини алоҳида кетма-кетликда кўриб чиқиш лозим:\n01.07.2019 йилдан 31.12.2019 йилгача;\n01.01.2020 йилдан 31.03.2020 йилгача;\n01.01.2020 йилдан 30.06.2020 йилгача.\n01.07.2019 йилдан 31.12.2019 йилгача бўлган даврда корхонанинг жами даромади киритилган тузатишлар ҳисобга олинган ҳолда 5 млрд сўмдан ошмаган бўлса, корхона 2020 йил I чорагида бўнак тўловларини тўламаслиги керак.\n01.01.2020 йилдан 31.03.2020 йилгача бўлган даврда жами даромади киритилган тузатишлар ҳисобга олинган ҳолда 5 млрд сўмдан ошмаган бўлса, 2020 йил II чорагида ҳам бўнак тўловларини тўламаслиги керак. Ушбу даврдаги даромади 5 млрд сўмдан ошган бўлса, 2020 йил II чорагидан бўнак тўловларини тўлай бошлаши керак.\nНиҳоят, 01.01.2020 йилдан 30.06.2020 йилгача бўлган даврдаги корхонанинг жами даромади киритилган тузатишлар ҳисобга олинган ҳолда 5 млрд сўмдан ошмаган бўлса, 2020 йил III чорагида бўнак тўловларини тўламаслиги керак. Даромади ошган бўлса, 2020 йил III чорагидан тўлай бошлаши керак.\nМаълумотномани кимлар тақдим этади\nҚўллаб-қувватлаш чораси сифатида фойда солиғини тўловчилар уни аввалги чорак якунлари асосида ҳисоблаш бўйича ўрнатилган талабларни бекор қилган ҳолда, 2020 йилнинг II чорагидан бошлаб, кутилаётган ҳажмлардан келиб чиқиб фойда солиғи бўйича бўнак тўловлари суммаси тўғрисида маълумотнома тақдим этиш ҳуқуқига эга бўлдилар .\nФойда солиғи бўйича бўнак тўловларини ҳисоблаш учун маълумотномаларни тақдим этиш сизнинг мажбуриятингиз эмас, балки ҳуқуқингиз ҳисобланади.\nСизга тақдим этилган бўнак тўловлари суммасини пасайтириш ҳуқуқини суиистеъмол қилманг. Солиқ органлари тақдим этиладиган фойда солиғи бўйича бўнак тўловлари тўғрисидаги маълумотномаларга тузатиш киритиш ваколатига эга .\nМаълумотномани белгиланган муддатларда тақдим этмаган бўлсангиз, у ҳолда бўнак тўловларини СКда белгиланган тартибда, аввалги чорак кўрсаткичларидан келиб чиқиб тўлашингиз керак бўлади.\nКелгусида даромад олишга кўзингиз етмаётган бўлса…\nКелгуси чоракда аввалги чорак билан солиштирганда солиқ солинадиган фойда камайишини кутаётган бўлсангиз, у ҳолда бўнак тўловлари тўғрисидаги маълумотномани III чорак учун тахмин қилинаётган солиқ солинадиган фойдадан келиб чиқиб тақдим этишингиз мақсадга мувофиқ. Бу ҳолда бўнак тўловларини аввалги чорак якунлари асосида ҳисоблаш бўйича ўрнатилган талаблар бекор қилинади.\nБўнак тўловлари тўғрисидаги маълумотнома жорий ҳисобот даври биринчи ойининг 20-санасидан кечиктирмай тақдим этилади :\nЯнгидан ташкил этилган корхонанинг бўнак тўловларини тўлаши\nКорхона 2020 йил январда рўйхатдан ўтказилган. I чоракдаги жами даромади 4,8 млрд сўмни, 4 ойда (январь–апрель) эса 5,1 млрд сўмни ташкил этган.\nII чоракда даромади 5 млрд сўмдан ошгани сабабли корхона III чоракдан бўнак тўловларини тўлай бошлайди. Яъни дастлабки бўнак тўлови 23 июлдан кечиктирмай амалга оширилади.\nКейинги чоракда аввалги чорак билан солиштирганда солиқ солинадиган фойданинг камайиши тахмин қилинаётган бўлса, корхона III ва (ёки) IV чораклар учун бўнак тўловлари тўғрисидаги маълумотномани тақдим этиш ҳуқуқига эга.\nСолиқ солинадиган фойданинг ошиши кутилаётган бўлса\nIII чоракда кутилаётган солиқ солинадиган фойда II чоракдаги ҳақиқий фойдадан ортиқ бўлса, III чорак учун бўнак тўловлари тўғрисидаги маълумотномани тақдим этмаслигингиз мумкин. Ушбу қоида 2020 йил IV чорагига ҳам татбиқ этилади.\nБу ҳолда бўнак тўловларини II чоракдаги ҳақиқий фойдадан келиб чиқиб тўлайсиз. III чорак якунларига кўра ҳисобланган солиқ суммаси билан тўланган бўнак тўловлари ўртасидаги фарқни 2020 йилнинг 20 октябридан кечиктирмай бюджетга тўлаш лозим.\n2020 йил II чорагида умуман фойда олинмаган бўлса, III чорак учун бўнак тўловлари тўғрисидаги маълумотномани тақдим этмаган бўлсангиз, II чорак кўрсаткичларидан келиб чиққан ҳолда III чоракдаги бўнак тўловларингиз нолга тенг бўлади.\nКорхона бўнак тўловлари тўғрисидаги аълумотномани тақдим этмасликка қарор қилди\nИшлаб чиқариш корхонасининг 2019 йилдаги жами даромади киритилган тузатишлар ҳисобга олинган ҳолда 5 млрд сўмдан ошган, 2020 йилда корхона фойда солиғи бўйича бўнак тўловларини тўлайди.\n2020 йил II чораги учун тақдим этилган солиқ ҳисоботига кўра фойда солиғи суммаси 135 млн сўмни ташкил этган.\nБўнак тўловларини СК бўйича тўлаш тартибига мувофиқ корхона III чоракда ҳар ой 45 млн сўм (135 : 3) миқдорида бўнак тўловларини тўлаши керак.\nКорхона 2020 йил III чорагида даромадлари ошишини кутмоқда. 2020 йил III чорагида солиқ солинадиган фойда 1 200 млн сўмни, фойда солиғи 180 млн сўмни (1 200 х 15 %) ташкил этиши тахмин қилинмоқда.\nКорхона III чорак учун тахмин қилинаётган фойдадан келиб чиқиб бўнак тўловлари тўғрисидаги маълумотномани тақдим этса, у ҳолда ҳар ой 60 млн сўм (180 : 3) миқдорида бўнак тўловларини тўлайди.\nII чорак учун ҳисобланган\nсолиқ суммасидан келиб\nчиқилганда бўнак тўловлари,\nМаълумотнома бўйича бўнак\nтўловлари, млн сўмда\nИюль 45 60\nАвгуст 45 60\nСентябрь 45 60\nЧорак учун жами 135 180\nЖадвалдан кўринганидек, корхона III чоракда II чоракдаги солиқ суммасидан келиб чиқиб бўнак тўловларини тўлагани фойдалироқ, бу 45 млн сўм (180 – 135) миқдоридаги маблағларни вақтинча бошқа мақсадларга йўналтириш имконини беради.\nКорхона солиқ ҳисоботини 2020 йилнинг 20 октябридан кечиктирмай тақдим этиб, фойда солиғининг узил-кесил суммасини январь–сентябрь ойларининг якунига қараб аниқлайди.\nҲисобот бўйича солиқ суммаси тўланган бўнак тўловларидан ортиқ бўлса, корхона шу муддат ичида фарқни қўшимча равишда тўлайди.


"Ер ости мўжизаси – Тошкент метрополитени" ("Подземное чудо Ташкента"). 7-қисм | Shosh.uz\nБош саҳифа » Биласизми? » “Ер ости мўжизаси – Тошкент метрополитени” (“Подземное чудо Ташкента”). 7-қисм\n“Ер ости мўжизаси – Тошкент метрополитени” (“Подземное чудо Ташкента”). 7-қисм\nМеҳнат жамоасининг шаклланиши…\nTags метро метрополитен Ташкент\nPrevious Бақтрия ва Суғдиёна ёки ўзига хос, бир-бирини тўлдирувчи икки тарихий йўл\nNext Маълумот учун. Шаҳар ҳокими


Австралиянинг Ҳиндистондан қайтувчи фуқароларига 5 йилгача қамоқ жазоси берилиши ва 66 минг Австралия доллари (51 минг доллар) миқдорида жарима солиниши мумкин. Бундай кескин чора Австралия ҳукумати коронавирус билан боғлиқ ўта оғир вазият кузатилаётган Ҳиндистондан қайтишга вақтинчалик тақиқлов киритгани билан боғланган.\nФото: Mayank Makhija/NurPhoto\n3 май кунидан бошлаб Ҳиндистонда 14 кун бўлганларга Австралияга кириш тақиқланади. Чекловлар 15 май куни қайта кўриб чиқилади.\nАвстралия соғлиқни сақлаш вазирлигида таъкидланишича, ушбу қарор Ҳиндистонда коронавирусга учраб, ҳозирда карантинда бўлган австралияликлар кўплиги сабабли қабул қилинган. “Ҳукуматга бу қарорни қабул қилиш осон бўлмади”, деб айтган мамлакат соғлиқни сақлаш вазири Грег Хант. Унинг таъкидлашича, Австралия соғлиқни сақлаш тизими бутлиги ва карантин муҳим ҳисобланади. Аввалроқ Австралия Ҳиндистондан барча парвозларни тақиқлаб қўйганди.\nМутахассисларнинг баҳолашича, ҳозирда Ҳиндистонда 9 минг австралиялик яшайди. Австралиялик шифокор Вьом Шармернинг таъкидлашича, ҳукуматнинг ушбу чораси Ҳиндистондан қайтаётганлар соладиган хавфга номутаносибдир. “Бизнинг оилалар Ҳиндистондан кетишнинг бирорта йўли йўқлиги сабабли у ерда том маънода ўлмоқдалар”, деб айтган Шармер.\nАйни вақтда Ҳиндистонда коронавирус билан ўта оғир вазият кузатилмоқда. Мамлакатда ўтган ҳафта ҳар кун 300 мингдан кўпроқ кунлик касалланиш ҳолати қайд этилган. Австралия вируснинг мамлакатга кириши олдини олиш учун пандемия бошидан бери бир қатор қатъий чоралар кўрган. Мамлакатда касалланиш ҳолатлари деярли қайд этилмаётгани ва вирусдан ўлимлар бошқа давлатларга нисбатан анча кам бўлганига қарамай, бу борадаги кескин сиёсат кўплаб австралияликларни юртларига қайтиш имконидан маҳрум қилган.


Қалблари дунёдан холи эди (ибратли ҳикоя) | Azon.uz - Ахборот-таҳлилий портал\nҚалблари дунёдан холи эди (ибратли ҳикоя)\n01:00 12.06.2018 828\nИмом Аъзам раҳматуллоҳи алайҳ тижорат билан шуғуллангани, бадавлат инсон бўлгани маълум. Бу улуғ зот пешингача талабаларга дарс берар, пешиндан кейин тижорат ишлари билан машғул бўларди. Бир куни дарс пайтида масжид эшигидан кимдир овоз берди:\nИмом Аъзам бир онлик тараддуддан кейин:\n– Алҳамдулиллаҳ, – деди.\nБироздан сўнг ҳалиги одам янги хабар келтирди:\n– Адашибман, ҳазрат, чўккан кема бошқасиники экан.\nИмом Аъзам бунга ҳам боягидек жавоб берди. Хабар келтирган одам ҳайратга тушди:\n– Ҳазрат, кемангиз чўкканини айтдим, “Алҳамдулиллаҳ”, дедингиз. Чўккан кема сизники эмаслигини эшитиб ҳам шундай дедингиз. Бунинг сабаби нима?\nИмом Аъзам изоҳ берди:\n– Кемам чўкиб кетганини эшитганимда қалбимга назар ташладим. Унда дунё молини йўқотиш сабаб озгина бўлсаям қайғуни кўрмадим. Бунинг учун Аллоҳ таолога ҳамд айтдим. Чўккан кема меники эмаслигини билганимда ҳам шундай қилдим. Қалбимда дунё молини қўлга киритиш сабаб заррача қувонч йўқ эди. Бу сафар қалбимни дунё матосига ҳирс қўйишдан сақлагани учун Аллоҳ таолога ҳамд айтдим.


Ирина Шейк Роналду билан ажрашгач семириб кетди » Скачать музыку бесплатно новинки музыки 2016-2017\nКомментариев: 0 Просмотров: 860 Дата: 1-07-2015, 13:33 Россиялик модель Ирина Шейк Париждаги Givenchy модалар уйидаги намойишга бироз семирган ҳолда ташриф буюрди. Унинг иккинчи бағбақаси ҳам пайдо бўлган. Бу ҳақда «Nur.kz»га асосланиб «Daryo.uz» хабар бермоқда.Афтидан, севгилиси Криштиану Роналду билан ажрашиш модель учун оғир кечган кўринади, деб ёзади «Комсомолская правда».Шейкнинг намойишдаги либоси ҳам у орттирган ортиқча килограммларни яшира олмади. Олдинроқ Ирина Шейк Роналду билан ажрашгач кўпроқ овқат ея бошлаганини маълум қилганди.Ирина бородин нони, помидор ва колбаса бўлагидан иборат бутербродни хуш кўради. Супермодель грек ва грузин ошхонасини ҳам ёқтиради. Россиялик модель ўз овқатлари суратларини тез-тез Instagram орқали чоп қилиб туради.


Генерал Сулаймоний учун қасос олинди - Эрон\n08:40 / 09.01.2020\nЭронлик генерал Қосим Сулаймоний ўлдирилгани учун АҚШдан қасос олинди, Теҳрон АҚШ томонидан бошқа тажовуз бўлмаса, янги ҳарбий ҳаракатларни амалга оширмайди. Бу ҳақда Эроннинг БМТдаги доимий вакили Мажид Тахт-Равончий маълум қилди.\n«Барча ҳаракатларимиз Қосим Сулаймонийнинг ўлдирилишига мутаносиб бўлди. Улар якунланди», деб айтган Эрон вакили. У АҚШ президенти Дональд Трамп Ироқдаги ҳарбий базалар ракета зарбаларига учрагандан кейин берган баёнотига шундай изоҳ берган.\nДипломат Эрон БМТнинг мудофаа ҳуқуқи ҳақидаги 51-моддасига асосан ҳаракат қилганини таъкидлаган.\n«Агар АҚШ Эронга нисбатан ҳарбий ҳаракатлар амалга оширмаса, биз ҳам шундай йўл тутамиз», деб таъкидлаб ўтган Тахт-Равончий.\n8 январга ўтар кечаси Сулаймонийнинг ўлимига жавоб сифатида Эрон ҳарбийлари америкаликларнинг Ироқдаги базаларига ракета зарбалари йўллади. Эрондаги давлат телеканаллари бу ҳужум оқибатида 80 нафар америкалик ўлдирилгани ҳақида хабар тарқатди.\nАҚШ президенти Дональд Трамп бу ҳужумдан 16 соат ўтиб берган баёнотида эронликларнинг ҳужуми оқибатида «бирор америкалик жабрланмагани», «фақатгина ҳарбий базалардаги объектлар минимал даражада шикастлангани» ҳақида гапирди. Трамп «Эрон, афтидан, чекинишга қарор қилгани» ҳақида қўшимча қилиб, бу давлатга «қўшимча иқтисодий санкциялар қўлланиши» ҳақида айтиб ўтди.\nБугун Эрон БМТга зиддиятни кескинлаштиришни истамаслиги ҳақида маълум қилди.\nИслом республикаси мурожаатида Ироқдаги базаларга берилган зарбаларга изоҳ берилган ва Эрон «минтақада эскалация юзага келишини истамаслиги» билдирилган.\n«Амалиёт ҳарбий объектларга аниқ йўналтирилди ва тинч фуқаролар ҳалок бўлишига йўл қўйилмади», дейилади номада.\nАҚШ ҳам БМТга нома йўллаган ва унда мамлакат Эрон билан «жиддий музокаралар бошлашга тайёрлиги» билдирилган.\nАҚШнинг БМТ қошидаги махсус вакили Келли Крафт АҚШ «минтақадаги тинчлик ва хавфсизликка таҳдидларнинг олдини олиш учун олдиндан шартлар қўймасдан Эрон билан жиддий музокаралар бошлашга тайёрлиги» ҳақида маълум қилган.\nҚосим Сулаймонийнинг ўлдирилиши\nЭрон ташқи сиёсати бунёдкори, Яқин Шарқ бўйича бош стратеги, Эрон Ислом инқилоби муҳофазаси корпуси таркибидаги «Кудс» махсус бўлинмаси қўмондони Қосим Сулаймоний Бағдоддаги аэропортда АҚШ президенти Дональд Трамп фармойишига биноан ўлдирилди.\nГенерал-майор Баҳодир Қурбонов ва генерал Кеннет Маккензи ҳарбий ҳамкорликни ривожлантириш масаласини муҳокама қилди\nНью-Йорк маъмурияти сайловлардан кейин юз бериши мумкин бўлган тартибсизликларга тайёрланмоқда


Вазирлик талаба қизга тегажоғлик қилингани айтилган университет раҳбариятига қатъий чора кўради 30-11-2021, 09:43 | Zamin.uz\nТез орада бундай ҳолатларнинг олдини олиш мақсадида тезкор мурожаат қилиш имконини берадиган махсус портал яратилади ҳамда ишга туширилади. Ўрганишлар натижаси бўйича объектив тафсилотлар қўшимча тарзда маълум қилинади», — дейилади вазирлик хабарида.\nССВнинг маълум қилишича, беморнинг динамикада аҳволи қониқарли. Республика шошилинч тиббий ёрдам илмий марказининг тажрибали шифокорлари томонидан муолажалар давом эттирилмоқда. «Замин» янгиликларини «Вконтакти»да кузатиб боринг\nЯнгиликлар » Жамият » Вазирлик талаба қизга тегажоғлик қилингани айтилган университет раҳбариятига қатъий чора кўради


Амаллар — Namoz\nНамоз — улуғ ибодат\nНамоздаги амаллар ҳуми\nНамоз вақтлари ҳақида\nНамоздан кейинги зикрлар\nРамазон ҳайити намози\nҚурбон ҳайити намози\nАллоҳ таоло рухсат этган нарсалар шариатда «ҳалол» дейилади. Мусулмонларга ҳалол ризк топиш, ҳалол касб билан рўзғор тебратиш, ҳалол таом-ичимликларни истеъмол қилиш буюрилган. Шариатимизда ижозат этилган ҳамма нарса, ейиладиган таомлар ёки қилинадиган ишлар ҳалол дейилади. Аллоҳ таоло ҳалол килган нарсалар инсон учун моддий ва маънавий фойдалардан холи эмас. Аллоҳ таоло ман қилган нарсалар ва ишлар шариатда «ҳаром» ҳисобланади. Ҳаром ишга ўтиш ёки ҳаром таом ейиш оғир гуноҳ саналади (Бироқ, баъзан зарурат туфайли ҳаром нарсалар мубоҳ қилинади, масалан, очдан ўлаётган одам жонини сақлаб қоладиган миқдорда ҳаром истеъмол қилиши, ҳаётини сақлаб қолиш учун душманга нисбатан ёлғон ишлатиш мумкинлиги каби). Инкор қилиб бўлмас қатъий далиллар билан бажарилиши тақиқланган амал ҳаромдир. Масалан, зино, судхўрлик, ўғрилик, ароқхўрлик каби. Ҳаром иш қилган киши охиратда дўзах азобига дучор бўлади, ҳаромни тарк этган эса савобга эришади. Ҳаромни инкор қилган одам кофир бўлади. Ҳаром иш ва нарсалар саноқлидир. Қуйида улардан айримларини келтирамиз: тўнғиз, ваҳший ҳайвонлар, ҳаром ўлган (ўзи ўлиб қолган) ҳалол ҳайвонларнинг гўштлари, сўйганда чиққан қон, «Бисмиллаҳ»сиз сўйилган ҳалол ҳайвонларнинг гўшти, динсизлар (мажусийлар) сўйган ҳайвон гўшти, маст қилувчи ичимлик ва гиёҳларнинг барча турлари, эркакларга ипак ва тилла ишлатиш, тилла-кумуш идишда овқат ейиш, зинокорлик, судхўрлик, ўғрилик, қароқчилик, ғийбат, туҳмат, бўҳтон, ёлғончилик каби нарсалар мусулмонларга ҳаром қилинган.\nИнкор қилиб бўлмас қатъий далил билан бажарилиши талаб қилинган амал «фарз» дейилади. Беш вақт намоз ўқиш, рўза, закот, ҳаж каби амаллар фарздир. Фарзни бажариш шарт, уни бажарган улкан савобга эришади, бажармаган фосиқ ҳисобланиб, азобланади. Инкор этган эса кофир бўлади. Фарз икки хил бўлади: фарзи айн (ҳар бир мусулмон бажариши шарт) ва фарзи кифоя (бир ёки бир неча кишининг адо этиши билан бошқалардан соқит бўлади). Ҳар куни бажариладиган беш вақтлик намоз ибодати мусулмон учун фарзи айндир.\nҚирқта асосий фарзлар\nИсломдаги бешта фарз: 1. Иймон; 2. Намоз; 3. Рўза; 4. Закот; 5. Ҳаж.\nИймондаги еттита фарз: 1. Аллоҳга ишониш; 2. Аллоҳнинг фаришталарига ишониш; 3. Аллоҳнинг китобларига ишониш; 4. Аллоҳнинг пайғамбарларига ишониш; 5. Охират кунига ишониш; 6. Қадарга — яхшилик ҳам, ёмонлик ҳам Аллоҳ таолонинг иродаси билан бўлишига ишониш; 7. Ўлгандан кейин қайта тирилишга ишониш.\nТаҳоратнинг фарзлари тўртта: 1. Юзни тўла ювиш; 2. Қўлларни тирсаклар билан қўшиб ювиш; 3. Бошнингтўртдан бирига масҳ тортиш; 4. Оёқларни тўпиғи билан қўшиб ювиш.\nҒуслнинг фарзлари учта: 1. Оғизни ғарғара қилиб чайиш; 2. Бурунни ачиштириб чайиш; 3. Баданнинг ҳамма жойига сув етказиб ювиш.\nТаяммумнинг фарзлари тўртта: 1. Ният; 2. Пок тупроқни қасд қилиш; 3. Икки қўлни тоза тупроққа уриб юзга суриш; 4. Икки қўлни тупроққа уриб, тирсак билан қўшиб қўлларга суриш.\nНамознинг фарзлари ўн иккита бўлиб, олтитаси намоз ташқарисидадир, улар «намознинг шартлари» дейилади: 1. Баданнинг (жунуб, таҳоратсизлик, ҳайз, нифосдан) пок бўлиши; 2. Кийимнинг пок бўлмоғи ва авратнинг тўсилиши; 3. Намоз ўрнининг пок бўлиши; 4. Намоз вақтининг кирмоғи; 5. Қиблага юзланиб ўқимоқ; 6. Дилдан (холис) ният қилмоқ; Олтитаси намоз ичида бўлиб, улар «намознинг рукнлари» дейилади: 1. Намозга такбири таҳрима билан кириш; 2. Қиём; 3. Қироат; 4. Рукуъ; 5. Сажда; 6. Охирги қаъда.\nҚуйидагилар ҳам мусулмонлар учун умумий фарзлардир: 1. Илм олиш; 2. Амри маъруф (яхшиликка буюриш) ва наҳйи мункар (ёмонликдан қайтариш); 3. Ҳайз ва нифос илмини билиш; 4. Ризқни ҳалол йўл билан топиш; 5. Шариат ҳалол деб белгилаган нарсаларнигина ейиш.\nЭътирозга эҳтимоли бор далил билан бажарилиши талаб қилинган амал вожибдир. Масалан, витр, ҳайит намозлари кабилар. Вожибнинг ҳукми фарз билан баробар. Вожибни инкор қилган киши кофир бўлмайди, балки фосиқ бўлади. Вожибни бажарган савоб олади, тарк қилган жазога лойиқ бўлади.\nЗиммага юкланмаган, лекин бажарилиши талаб қилинган амал суннатдир. Суннатга амал қилиш вожибга амал қилиш каби талаб этилади. Бироқ суннатга амал қилмаган вожибга амал қилмаган каби жазоланмайди, балки қораланади. Мазҳаб уламолари суннатни иккига бўлишган: 1) Суннати муаккада (таъкидланган суннат) — вожибдан кейинги даражада туради, масалан, жамоат билан намоз ўқиш. Бунга амал қилмаган гуноҳкор бўлади; 2) Суннати зоида (еб-ичиш, юриш-туриш каби ишларда Пайғамбар алайҳиссаломга эргашиш).\nЭътирозга эҳтимоли бор далил билан бажарилиши тақиқланган амал макруҳи таҳримийдир. Масалан, биров аёл кишига совчи юбориб турган вақтида унинг совчиси устига совчи юбориш, эркакларнинг тилла тақиши ва ипак кийим кийиши макруҳи таҳримийдир. Макруҳи таҳримий ҳукми ҳаром ҳукмидадир, фақат уларни инкор этган киши кофир бўлмайди, холос. Қилинишидан қатъий қайтарилмаган, аммо қилинмаслиги қилинишидан яхши бўлган амал макруҳи танзиҳийдир. Мушук, йиртқич қушлар теккан сувда таҳорат олиш бунга мисол бўлади. Улардан сақланганлар савоб олади, қилганларга эса маломат ҳам, иқоб ҳам қилинмайди.\nШариатимиз қилишни ёки қилмасликни одамлар ихтиёрига қўйган ишлар мубоҳдир. Масалан, рамазон ойида кечаси еб-ичиш каби. Буни шариат белгилаган чегарадан чиқмай қилиш мубоҳ саналади. Мубоҳ амалларни қилган ҳам, қилмаган ҳам — баробар, савоб ҳамда гуноҳга эга бўлмайди. Жоиз — луғатда «ижозат берилган, йўл берилган» маъноларини билдиради, мубоҳ тушунчасининг ўхшаши бўлиб, шариатда "қилишга рухсат берилган амал" деган маънони билдиради.\nДавом этиш (кейинги мавзу)\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 11.10.2021-санадаги 03-07/6205-сонли хулосаси асосида тайёрланди.


Петербургдан Фарғонага учаётган учоқ двигатели парвоз пайтида ишламай қолди\n26 июн 2022, Тошкент вақти: 09:43\nЯкшанба куни Россиянинг Санкт-Петербург шаҳридан Фарғонага учган “Ўзбекистон ҳаво йўллари”га қарашли Boeing-757−200 учоғи парвоз пайтида битта двигатели ишламай қолгани туфайли Пулково аэропортига қайтди. Расмийлар учоқдаги 179 йўловчидан бирортаси шикастланмаганини айтмоқда. Аэропорт расмийси Озодлик радиосига ўзбек учоғи 8 август куни Пулковода таъмирлаш учун олиб қолинганини, унинг ўрнига резервдаги самолётлардан бири учирилганини айтди.\nПетербургдан Фарғонага учаётган учоқнинг парвоз пайтида двигатели ишламай қолди\nСанкт-Петербургнинг Пулково аэропорти ахборот хизмати ходимининг Озодлик радиосига билдиришича, бортида 179 нафар йўловчи бўлган учоқ якшанба куни маҳаллий вақт билан соат 14.58 да ҳавога кўтарилган, аммо кўп ўтмай унинг битта двигатели ишламаётгани маълум бўлган.\nЁнилғисини битириш учун Boeing-757 Петербург аэропорти узра 7 марта айланишига тўғри келган, кейин эса соат 16.32 да Пулковога шикастсиз қўнган. Россия нашрларининг гувоҳларга таяниб хабар беришича, учоқ ҳавога кўтарилаётган пайтда бортда қаттиқ овозлар эшитилган, улар двигателдан олов чиққанини кўрганлар.\nПетербург аэропортидаги фавқулодда қўниш ҳодисаси бўйича Россия тергов идоралари текширув бошлаганлар.\n-Кеча аэропортга қайтган рейсни айтаётган бўлсангиз 8 август соат ўндан кейин учиши режалаштирилган. Лекин яхшиси соат 9дан кейин телефон қилинг. Ҳозирча самолётнинг қачон учиши ҳақида аниқ маълумот йўқ. Балки рейс яна бир неча соатга ушланиб қолиши мумкин, -деди аэропртнинг ўзини Валерия деб таништирган ходими.\nБу орада РИА Новости агентлиги “Ўзбекистон ҳаво йўллари”даги ўз манбаси сўзларига таянган ҳолда, 7 август куни HY636 қатнови билан Санкт-Петербургдан учолмай қолган учоқ душанба куни эрталаб Фарғонага учиши ҳақида хабар қилди.\n“Кичик таъмирдан кейин учоқ душанба куни Москва вақти билан соат 9.30 да Фарғонага учади, янги учоқ юборишга ҳожат йўқ”, деган агентлик манбаси техник носозлик сабаби аниқлангани ва Пулково аэропорти базасида бартараф этилаётганини қўшимча қилади.\nАйни пайтда Озодлик радиосининг “Фарғона рейси “Ўзбекистон ҳаво йўллари”нинг якшанба куни техник носозлик туфайли Пулково аэропортига қайтган учоғида амалга ошириладими?” деган саволига Пулково аэропорти матбуот хизмати бошлиғи Влад Косигирин “Йўқ, резервдаги самолётлардан бири парвозга қўйилади”, деб жавоб берди.\nУнга кўра, кечаги техник носозлик туфайли юз берган фавқулодда ҳолатдан йўловчилар азият чекмаган.\n-Йўқ, йўловчилардан ҳеч қандай шикоятлар бўлмади. Ҳамманинг руҳий ҳолати ва саломатлиги барқарор. Қандайдир фавқулодда ҳолатлар биз томонимиздан кузатилмади. Ҳолбуки, биз бу ерда аэропортга қайтишга мажбур бўлган самолёт йўловчиларига хизмат кўрсатиш учун шифокорларни тайёрлаб қўйган эдик. Бироқ йўловчилардан ҳеч кимиси уларга мурожаат қилгани йўқ, -деди Влад Косигирин.\nУнинг айтишича, резервдан олинган учоқ Фарғонага Москва вақти билан соат 10дан 50 дақиқа ўтганда учиб кетган. Двигатели ишдан чиққан “Ўзбекистон ҳаво йўллари” авиаширкатига қарашли Boeing-757−200 учоғи эса техник таъмир учун Пулковода қолдирилган.\n“Ўзбекистон ҳаво йўллари” ширакти расмийлари Озодлик радиосининг Пулково аэропортига қайтишга мажбур бўлган Boeing-757−200 учоғи юзасидан саволларига жавоб беришдан тийилдилар. Ширкат матбуот хизматининг ўзини таништиришни истамаган ходими “Ҳозир бу масала раҳбарият йиғилишида муҳокама қилинмоқда. Сайтимизни кузатиб боринг. Агар қандайдир янгилик пайдо бўлса уни сайтимизда эълон қиламиз. Ўша ердан билиб оласиз”, деб гапни қисқа қилди.\n“Ўзбекистон ҳаво йўллари” миллий авиакомпанияси Европа ва АҚШда ишлаб чиқарилган 33та самолётга эга.\nҲозирда ширкат самолётлари Европа, Америка, Яқин Шарқ ва Осиёнинг 21та, шунингдек, МДҲнинг 22та шаҳрига парвозларни амалга оширмоқда.\n“Ўзбекистон ҳаво йўллари” миллий авиакомпанияси самолётлари маҳаллий йўналиш бўйича Республиканинг 11та шаҳрига йўловчи ташийди.


Ўзбекистонликлар асосан Қозоғистон, Россия ва АҚШга кўчиб кетмоқда – mulkdor.com\nЎзбекистонликлар асосан Қозоғистон, Россия ва АҚШга кўчиб кетмоқда\nJuly 22 2019, 07:07 ЖамиятЎзбекистонЯнгиликлар\nАҚШ ўзбекистонликлар энг кўп кўчиб кетаётган давлатлар учлигига кирди. Давлат статистика қўмитасининг январь-июнь ойлари учун маълумотлари шундан далолат бермоқда, деб ёзади “Кун.уз” сайти.\nБиринчи чорак натижаларига кўра, Қўшма Штатлар тўртинчи ўринни эгаллаганди. Январь-июнь ойларида жами 4 847 киши бошқа мамлакатларга кўчиб кетди. Энг кўпи – Қозоғистонга (56,3 %). Кейинги ўринлардан Россия (36,9 %), АҚШ (1,2 %), Исроил (1 %) жой олди. Бошқа мамлакатлар ҳиссасига қолган 4,6 % тўғри келди.\nУмуман олганда, йил бошидан буён келганлар сони 78,9 минг кишини ташкил этди (ички 77,5 минг киши, ташқи – 1,4 минг киши), чиқиб кетганлар – 82,4 минг киши (ички 77,5 минг киши, ташқи – 4,9 минг киши).\nЎзбекистонда охирги уч йилда ўқувчилар ўртасида ...\n2016 – 2018-йилларда ўрта мактаблар ва ўрта-махсус таълим тизимидаги ўқув муассасалари ўқувчилари ўртасида ўз жонига қасд қилиш кўпайган, жиноятчилик эса озайган. ...\nЖамиятJune 6 2019, 10:06\nСамарқандда вафот этган қиз чақалоқ ўрнига ўғил ...\n28 февраль куни Самарқандда вилоят Перинатал марказида вафот этган қиз чақалоқ ўрнига ўғил боланинг жасади бериб юборилгани юзасидан жиноят иши қўзғатилди. Бу ҳақда ...\nЖамиятJune 19 2019, 05:06


Ўзбекистон Глобал Тинчлик индексидаги ўрнини сақлаб қолди | Qalampir.uz\nЎзбекистон Глобал Тинчлик индексидаги ўрнини сақлаб қолди\nЖамият\t17 Июнь 21:44 2674\nГлобал Тинчлик индекси (“Global Peace Index”) да Ўзбекистон 163 та мамлакат орасида 90-поғонани эгаллади. Мамлакат 2020 йилда ҳам шу ўринни банд қилганди. Умумий рейтингда Ўзбекистондан юқорида Грузия, қуйида эса Бангладеш жой олган.\nРейтингда юқори ўринларни Исландия, Янги Зеландия, Дания, Португалия ва Словения эгаллаган. Энг қуйи ўринлар эса Афғонистон (163-ўрин), Яман (162-ўрин), Сурия (161-ўрин), Жанубий Судан (160-ўрин) ва Ироқ (159-ўрин) насиб қилган.\nСобиқ Иттифоқ республикалари орасида эса Ўзбекистон 5-ўриндан жой олган. Юқори ўринларни Молдова (59-ўрин), Қозоғистон (67-ўрин), Қирғизистон (76-ўрин) ва Грузия (89-ўрин) эгаллаган. Марказий Осиёнинг қолган икки давлат Тожикистон ва Туркманистон мос равишда 97 ва 109-ўринлардан жой олган.\nҚайд этиш керак, ушбу рейтинг жамиятнинг бирдамлиги, инсон ҳуқуқларинининг даражаси, сиёсий ва иқтисодий барқарорлик, қамоқхоналардаги маҳбуслар сони, мудофаа харажатлари, терроризм таҳдиди кўрсаткичларининг таҳлили асосида тузилган.\n29 Июль 11:10 41447\n30 Июль 08:27 39746\n28 Июль 09:32 31914\n28 Июль 12:31 28217\n28 Июль 13:55 24154


ИнтерФУТБОЛ :: Оливер Кан: «Доимо майдонга энг яхши дарвозабон эканлигимни исботлаш учун тушардим»\nОливер Кан: «Доимо майдонга энг яхши дарвозабон эканлигимни исботлаш учун тушардим»\nБу шахсни таърифлашга ҳожат йўқ. Унинг қандай дарвозабон бўлганини барча яхши билади. Германиялик афсонавий посбон деярли барча совринларни қўлга киритган. 21 йиллик фаолияти давомида Европа чемпионати, Бундеслига, Германия кубоги, Чемпионлар Лигаси, Қитъалараро кубок мусобақаларида зафар қучди.\nБундан ташқари, 1999, 2001 ва 2002 йилларда жаҳон, 1999, 2000, 2001 ва 2002 йилларда Европанинг энг яхши дарвозабони бўлди. Аммо шу вақт мобайнида жаҳон кубогини қўлга киритолмади.\n2002 йилги мундиалда у турнирнинг энг яхши футболчиси ва дарвозабони совринларини қўлга киритган. Аммо финалда Германия терма жамоаси Бразилияга 0:2 ҳисобида имкониятни бой бериб, кумуш медаль билан кифояланганди.\nАйни пайт тадбиркорлик билан шуғулланаётган Кан телевиденияда эксперт вазифасини ҳам бажаради. Яқинда у ФИФА расмий сайтига интервью берди.\n- Сизнингча, бугунги кунда энг яхши дарвозабон ким?\n- Кейлор Навас «Реал»нинг Чемпионлар Лигасидаги ғалабасида муҳим роль ўйнади. Жорий йилдаги жаҳон чемпионатида Тибо Куртуа яхши ҳаракат қилди. Уго Льорис ҳам яхши ўйнаб, чемпионликни қўлга киритди.\nУмуман олганда эса, Каспер Шмейхелнинг ҳаракатлари кўпроқ эсимда қолди. У Хорватияга қарши учрашувнинг асосий вақти якунланмаганида пенальтини қайтарди. Шунингдек, иккита ажойиб вазиятда қаҳрамонлик кўрсатди. Бу ҳақиқий дарвозабоннинг ўйини.\n- Жаҳонда энг яхши бўлиш учун дарвозабон қандай сифатларга эга чиқиши лозим?\n- У муҳим паллаларда тўпни ушлай олиши, кутилмаган «сейв»ларни намойиш қилиши керак. Мен учун дарвозабоннинг асосий иши шу. Сўнгги йилларда техник жиҳатларга кўпроқ эътибор қаратишмоқда.\n- «Энг яхши» бўлиш қийинми ёки ушбу мақомни сақлаб қолиш?\n- Жаҳонда энг яхши бўлиш учун кўп меҳнат қилишга тўғри келади. Ваҳоланки, бунга қаршилигим бўлмаган. Мен учун бу чақирув эди ва фақат олдинга интилганман. Лекин чўққида қолиш нисбатан қийин. Чунки талаблар янада кучаяди. Кейинчалик ўзингиз ҳам ўртамиёналикка кўникмай қоласиз.\n- Уч марта йил дарвозабони бўлгансиз. Руҳий томондан бу сизга устунлик берганми ёки...?\n- Устунлик берарди. Мотивацияни сақлаб қолишга ҳамиша қийналганман. Ҳар сафар ўйинга энг яхши дарвозабон эканлигимни исботлаш учун тушардим.\n- Қачон қийин аҳволда қолгансиз?\n- Мисол учун, ЕЧЛнинг 1999 йилги финалида ютқазиб қўйганимиздан сўнг қийналганман. Буни кўтариш мушкул бўлган. Чунки олдинлари спортда бу тарзда мағлуб бўлмагандим. Ҳаммасини бошидан бошлашим жуда қийин кечган. ЖЧ-2006да Йенс Леманн билан рақобат ҳам мени қийин аҳволга солиб қўйганди.\n- 2002 йили «Йил дарвозабони» сўровида иккинчи бўлгансиз. Бу сиз учун қандай аҳамият касб этади?\n- Фаолият олиб бораётган пайтингизда бу нарсаларга кўп эътибор қаратмайсиз. Чунки ўйнашда давом этаётган бўласиз. Бундай нарсалар учун бош қотириш ярамайди. Аммо фаолиятингизни якунлаганингиздан сўнг барчасини таҳлил қилиб чиқасиз.\nМен учун ЖЧ-2002нинг энг яхши ўйинчиси ва йилнинг энг яхши дарвозабонлари қаторида иккинчи бўлиш катта аҳамият касб этган. Аслида «Бавария» футболчиси учун иккинчи бўлиш катта фожиа. Лекин мен хурсанд бўлганман.\n- Яна энг яхши бўлишга ҳаракат қиласизми?\n- Айни пайт мен учун энг муҳими - бизнесда муваффақият қозониш. Энди қайсидир соҳада энг яхши бўлишга ҳожат йўқ.


Тошкент шаҳрида бунёд этилиши давом эттирилаётган метро қурилиши энди «Ўзбекистон темир йўллари» акциядорлик жамияти томонидан амалга оширилади. Бу ҳақда «Ўзбекистон темир йўллари»акциядорлик жамиятининг жорий йил 9 ойи давомида ижтимоий-иқтисодий фаолияти якунлари ва келгусида амалга оширилиши кўзда тутилаётган лойиҳаларига бағишланган матбуот анжуманида маълум қилинган.\n«Бугунги кунда Тошкент метрополитенининг Юнусобод йўналишидаги иккита янги бекатда қурилиш ишларини якунлаш, янги ер ости ва ер усти тезюрар метро йўналишларида қурилиш ишлари бошланди», дейилган ЎзА хабарида.\nЭслатиб ўтамиз, Ўзбекистон Президенти вазифасини бажарувчи Шавкат Мирзиёев 18 сентябрь куни Тошкент метросининг «Юнусобод» йўналишидаги иккита бекатда қурилиш ишларини якунлаш юзасидан топшириқ берганди.\nМаълумот учун, Тошкент метрополитенининг «Юнусобод» йўли 2001 йили ишга туширилган бўлиб, ҳозирги вақтда олтита — «Шаҳристон», «Бодомзор», «Минор», «Абдулла Қодирий», «Юнус Ражабий» ва «Мингўрик» бекатларидан иборат, йўналишнинг узунлиги 6,4 километрни ташкил этади.\nТошкент метрополитени вагонларида йўловчилар эътиборига ҳавола қилинган расмий харитада, «Юнусобод» йўналишида лойиҳавий номи «Файзулла Хўжаев», «Юнусобод», «Туркистон» бўлган станциялар қурилаётган бекатлар ҳисобланади.\nБундан ташқари, «Юнусобод» йўналишининг Тошкентнинг жанубий туманларини қамраб олувчи лойиҳалаштирилган бўлагида «Бобур», «Тўқимачи», «Усмон Носир», «Жанубий» каби бекатларнинг қурилиши кўзда тутилган.\nЮнусобод метро бекатлари


Бола отасиз қолса... - Ўзбекистон овози газетаси\nБола отасиз қолса...\nСайёр қабуллардан бирида 50 ёшли аёл «болам отасиз ўсган, энди унинг болалари ҳам отасиз ўсадими?», — деб йиғлаб юборди.\nЮзларига эрта ажин тушган, набиралари тақдирини ўйлаб изтироб чекаётган онанинг тушунтиришича, турмуш ўртоғидан ажрашгач, бошқа оила қурмаган. Бир нафар ўғил фарзандни оқ ювиб, оқ тараб катта қилиб, уйлантирган. Ўғли ва келини 3 нафар фарзандлик бўлишган: катта набираси мактабнинг 8-синфида, ўртанчаси-6, кичиги 4-синфда ўқийди.\n2016 йилда келини ҳеч кимнинг гапига кирмасдан чет давлатга ишга кетган ва икки йил ўтиб, кимдандир ҳомиладор бўлиб қайтган, эгизак фарзандли бўлган.\nОна ўғлига насиҳат қилганлигини, уч нафар набирасини ўйлаб келинини уйига киритганлигини, келини эса бугун эрини уйдан ҳайдаётганлигини, бошқа бировга бериб қўйган эгизак фарзандларини уйга олиб келмоқчи эканлигини, ўғли эса бунга норозилигини, кўзида ёш билан айтди.\nСуҳбатдан маълум бўлишича, ўғли, ювош йигит. Хотини чет давлатга ишга кетаман, деганида ҳам қаршилик кўрсата олмаган. Унга гапини ўтказа олмаган.\nМазкур оила фожиасининг сабабларини қаердан қидириш лозим? Оиланинг бундай таназзулга йўл тутишига ким айбдор?\nСабаб, оила бошлиғи бўлмиш —эрнинг отасиз ўсганлиги, оиладаги ўз ўрни нимадан иборат эканлигини билмаганлиги эмасми?\n...Сайёр қабулда 37 ёшли аёл эри чет давлатга ишга кетиб, 7 йил деганда қайтиб келганлигини ва уни хиёнатда айблаб, икки боласи билан уйдан чиқариб юборганлигини, оиласи барбод бўлганлигини айтиб, уй-жой билан таъминлашда ёрдам сўраб мурожаат қилди.\nУшбу оиланинг барбод бўлиши сабаби нимада, ким айбдор? Асосий айбдор – аввало хотинини узоқ вақт тақдир измига ташлаб, четга кетган эр эмасми?\nОиласи барбод бўлиб, фарзандлари тирик етим бўлиб қолди. Энди у четда ишлаб топган пулининг кимга кераги бор?\nКузатишларимдан маълумки, ота-оналар орасида фарзандларини уйли-жойли қилай деган ташвиш билан четга ишлаш учун кетаётганлар, афсуски, бир муҳим масалани ўйлашмаяпти. Фарзандларига уларнинг пули эмас, меҳри ва тарбияси керак.\nОқибатда эса, балоғатга етган қиз ёки ўғилнинг тарбияси издан чиқиб кетмоқдаки, уни четда ишлаб орттириб келинган пул билан ўрнига келтириб бўлмайди. Айни тарбия берадиган, ўзи ўрнак бўладиган пайтда ота-онанинг узоқ вақт боладан айро яшаб, уни назоратсиз қолдираётганлигини, ёки айримлар боламни узоқдан туриб ҳам назорат қилиб тура оламан, деб ўйлашини бирон-бир нарса билан оқлаб бўлмайди.\nНима, биз ота-оналар боламизга аввало меҳр кераклигини унутиб қўйдикми? Нега, боламизга бундай муносабатда бўлишимиз, унда бизга нисбатан ишончсизлик, меҳрсизликни келтириб чиқаришини, у ўзидан катталарнинг тўғри гапини ҳам олмайдиган, ўзбилармон шахс бўлиб вояга етиши ёки болалик даврининг ўзида жиноятчилик кўчасига кириб кетиши мумкинлигини ўйлаб кўрмаяпмиз?\nЁхуд, айрим ёшларимизнинг четга расмий ёки норасмий ишлаш учун бориб, турли бедаъво касалликларга чалиниб қайтиб, турмуш ўртоғига ҳам касаллик юқтириб, бутун бир оиланинг, фарзандларининг умиди, келажагини барбод қилаётгани ёки фалокат сабаб майиб-мажруҳ бўлиб қайтаётгани бошқаларга сабоқ бўлиши лозим эмасми?\nҲамма нарсада тошу-тарозу бор, деганларидек, осон ва тез пул топиш орзусида четга чиқиб ишлаб келишни ният қилаётганлар, оила бутлиги энг асосий масала эканлигини, оилада фарзанд тарбиясида йўқотилган вақт ёки ўзаро ишонч ва меҳр-оқибатни пулга сотиб олиб бўлмаслигини, ҳеч ким оиласидан ташқарида бахтли бўла олмаслигини бир бор ўйлаб, кўриши керак. Вақтида хулоса чиқарилса, кўплаб муаммоларнинг олди олинарди, афсус-надомат чекишга ўрин қолмасди ва алал-оқибат оилалар барбод бўлишининг олди олинган бўларди.


Ҳиндистонлик ўргимчак аёл | Megadunyo.UZ\nАвтор: admin 0 Комментариев ойпарастлик, уйқу пайтида, ўргимчак, ҳиндистон\nҲиндистоннинг Мумбай шаҳрида жойлашган Сандживан номли шифохона олдидан ўтиб кетаётганда икки йигит қўрқинчли воқеанинг гувоҳи бўлишди ва уни камерага ёзиб олишди. Тасвирда аёл шифохона деворга бир ўзи гувоҳлар кўз олдида худди ичига руҳ кириб олгандек чиқиб кетиб турли ҳаракатларни қилган деб хабар берди “planetanovosti.com” сайти.\nНотаниш аёл қўрқинчли кинолардаги руҳлар каби узун қора сочли, устида эса оппоқ кўйлак кийган эди. Иккинчи гувоҳнинг таъкидлашича, аёл шифохонадаги бемор эмас, балки ҳақиқий руҳ.\nБир нарса аниқки, оддий инсон бундай чаққонлик билан текис бўлган деворга чиқа олмас эди. Ҳаттоки, спортчи бўлганда ҳам. Балки аёл “Ойпарастлик” касаллиги билан оғригандир. Бундай уйқу пайтида одам оддий инсон қила олмайдиган ишларни бемалол бажара олиши олимлар томонидан исботланган.\nМутахассислар ойпарастлик касаллигининг қандай келиб чиқишини тушунтириб бера олмайдилар, лекин бундай касалликнинг мавжудлигини тасдиқлашади.\nБундай беморлар ақлга сиғмайдиган ишларни бемалол уддалашади. Масалан, тешиклардан йиқилмай ўтиш, бир томдан иккинчи томга сакрай олиш.\nТармоқ фойдаланувчиларнинг фикрига кўра, аёл деворга турли иплар ёдамида чиққан. Бошқалар эса назарияни инобатга олган ҳолда, аёл девордан тушаётганини, видео эса шунчаки тескари қилиб олинганини айтишмоқда.


Билингки, албатта, бу дунё ҳаёти ўйин, кўнгил эрмаги ва зеб-зийнатдан, ўзаро фахрланишдан, мол-мулкни ва бола-чақани кўпайтиришдан иборатдир. Худди ўсимлиги деҳқонларни ажаблантирган ёмғирга ўхшайдир. Кейинроқ бу ўсимликлар қурийдир ва сарғайганини кўрасан. У сўнгра хас-чўпга айланиб кетадир. Охиратда эса қаттиқ азоб бор, Аллоҳдан мағфират ва розилик бор. Бу дунё ҳаёти ғурурга кетгазувчи матодан ўзга ҳеч нарса эмас. 1


Рақибларини ЁҒда қовуришни севадиган мустабиднинг жияни « Ўзбекистон Халқ Ҳаракати\nРақибларини ЁҒда қовуришни севадиган мустабиднинг жияни\n06 April 2016 - 8:27\nЮқоридаги узун жумла – таҳририяти Британиядаги dailymail.co.uk веб-сайти 29 март куни эълон қилган мақола сарлавҳаси.\nМақола Диёра Усмонова очган “от кутюр” бутикда сотиладиган болалар кийимларидан биттасининг нархи 13 нафар оддий ўзбекистонликнинг бир йиллик иш ҳақига тенг эканлиги тўғрисидаги гап билан бошланади.\n“У (Диёра Усмонова) Ўзбекистоннинг ўз сиёсий рақибларини қайнатиб ўлдириши билан ном чиқарган, ўз қизи – 43 яшар миллиардер Гулнорани коррупцияда айблаб, уй қамоғига ташлаган 78 яшар автократ президенти Ислом Каримовга ройиш кўп йиллик бош вазири Шавкат Мирзиёевнинг жиянидир”.\nМариям – Бибиона – Bibiona Couture\nTatler.ru ёзади: “Шу кунда Диёра ва 2013 йили автоҳалокатда нобуд бўлган Бобур Усмоновларнинг қизи Мариям 4 ёшда. Бибиона – Мариямга отаси эркалаб қўйган ном. Бибининг кўйлаклари билан кийим жавони тўлиб бўлган. Онасидан бир-икки ёшгаёқ катта кўринадиган бувиси Сайёра Хошимова ҳамма нарсани унутиб кўйлаклар эскизини чизади. Бу кўйлаклар нафақат набираси, балки севикли фарзандига 200 минг рублдан 500 минггача тўлаб, кўйлакча сотиб олишни истовчилар учундир”.\n“Париж зерикарли, Москва яхши”\nБу саволга Диёра Усмонованинг Tatler.ruга айтган мана бу гапи жавоб бўлиши мумкин: “Парижда бир ҳафтадан кейиноқ депрессияга тушиб қоламан, – деб кулади у.– У ерда зерикаман, Москвада мазза”.


Генерал Боқирий: Эроннинг стратегик сиёсати санкцияларнинг тўлиқ бекор қилинишидир - Parstoday\nапрел 10, 2021 12:59 Asia/Tashkent\nИРНА хабарига кўра, Эрон Ислом Жумҳурияти Қуролли Кучлари Бош штаби бошлиғи генерал Муҳаммад Боқирий бугун деди: "Агар санкциялар бекор қилинса ва амалда тасдиқланса, Эрон ўз ядровий мажбуриятларига қайтади".\nЭрон Ислом Жумҳурияти Қуролли Кучлари Бош штаби бошлиғи илова қилди: Душман янги даъволар ва талаблар билан узоқ ва фойдасиз музокараларни ўтказишга ҳаракат қилмоқда. Агар санкциялар бекор қилиниб, бу нарса амалда тасдиқланса, Эрон ҳар қачонгидек ваъдаларига содиқ қолади ва ӯзининг Ядровий келишувдаги мажбуриятларини бажаришга қайтади.\nАйни пайтда Эрон Ташқи ишлар вазирлигининг вакили Саид Хатибзода CНН телеканалига берган интервюсида таъкидлади: Американинг Ядровий келишувга қайтмагунича Эрон Венада ёки бошқа жойда бӯлсин АҚШ билан тўғридан-тўғри ёки билвосита музокаралар олиб бормайди.\nУ Эроннинг позицияси аниқ эканлигини, Эронга қарши санкциялар бекор қилиниши кераклигини таъкидлаб, қӯшимча қилди: Байден маъмурияти Трамп маъмуриятининг хатоларини тузатишга ҳаракат қилаётганини қоғозда эмас, амалда кўрсатиши керак.\nЗариф: Эронга қарши санкцияларни бекор қилиш АҚШнинг қонуний бурчидир


Молия вазирлиги қайси тизимда қонунбузилиш ҳолатлари кўпайганини маълум қилди – КУН УЗ\nГлавная / Иқтисодиёт / Молия вазирлиги қайси тизимда қонунбузилиш ҳолатлари кўпайганини маълум қилди\nAnonymous 11.10.2019\tИқтисодиёт Comments Off on Молия вазирлиги қайси тизимда қонунбузилиш ҳолатлари кўпайганини маълум қилди 43 Показы\nМолия вазирлиги Давлат молиявий назорати департаменти ва унинг ҳудудий бошқармалари томонидан 2019 йилнинг 9 ойида ўтказилган назорат тадбирлари натижалари тўғрисида маълумот берди.\n2019 йилнинг 9 ойида Давлат молиявий назорати департаменти томонидан «Давлат молиясини бошқариш ахборот дастури» (ДМБАД) ва «UzASBO» дастури маълумотлар базасидан кенг фойдаланган ҳолда 1147 та касб-ҳунар коллежлари ва академик лицейларда, 41 та олийгоҳларда, Маданият вазирлиги тизимидаги 516 та муассасаларда, 154 та туман (шаҳар) ободонлаштириш бошқармаларида, Бухоро ва Сурхондарё вилояти маҳаллий бюджетининг тузилиши ва ижроси, шунингдек 212 та маҳаллий бюджет ва 44 та бошқа ташкилотларда ҳамда 28 та туман (шаҳар)лардаги 551 та маҳаллий бюджет ташкилотларида жами 2 655 та муассасаларида камерал назорат тадбирлари ўтказди.\nКамерал назорат тадбирларига қамраб олинган муассасаларнинг 820 тасида (31%) 22,6 млрд. сўм миқдорида бюджет қонунчилигини бузилиш ҳолатлари аниқланиб, назорат тадбирлари давомида кўрилган чора-тадбирлар натижасида 16,5 млрд. сўм маблағлар бюджетга тикланди.\nМаълумот учун: 2018 йилнинг 9 ойлигида 997 та бюджет муассасаларида камерал назорат ўтказилган бўлиб, шундан 432 тасида 7,3 млрд. сўмлик бюджет интизомини бузилиш ҳолатлари аниқланган.\nҲисобот даврида назорат тадбирларининг асосий қисми бюджетдан маблағ олувчи ташкилотларда маблағлардан мақсадли фойдаланиши ва молиявий интизомга риоя этилиши юзасидан ўтказилган бўлиб, 5487 та назорат тадбирларидан 4461 тасида (81,3%) 91,4 млрд. сўмлик қонунбузилиш ҳолатлари аниқланиб, ушбу асоссиз харажатларнинг 83 млрд. сўми (91%) давлат бюджетига тикланиши таъминланди.\nМаълумот учун: 2018 йилнинг 9 ойлигида 3568 та бюджет муассасаларида ўтказилган назорат тадбирларининг 2996 тасида 38,3 млрд. сўмлик бюджет интизомини бузилиш ҳолатлари аниқланиб, шундан 28,4 млрд. сўми (74,2%) бюджетга тикланган.\n2019 йилнинг 9 ойи давомида аниқланган бюджет интизомини бузилиш ҳолатлари Халқ таълими вазирлиги тизимидаги муассасаларида 18,9 млрд. сўмни ташкил этиб, 2018 йилнинг мос даврига нисбатан қонунбузилиш ҳолатлари 9,8 млрд. сўмга (2 марта) кўпайган.\nШунингдек, Олий ва ўрта махсус таълими вазирлиги тизими ташкилотларида аниқланган қонунбузилиш ҳолатлари 12,1 млрд. сўмни ташкил этиб, 2018 йилнинг мос даврига нисбатан 10,4 млрд. сўмга (7 марта), Мактабгача таълим вазирлиги тизимидаги муассасаларида аниқланган қонунбузилиш ҳолатлари 6,6 млрд. сўмни ташкил этиб, 2018 йилнинг мос даврига нисбатан\n3,5 млрд. сўмга (2 марта) кўпайган.\nШу билан бирга, ҳисобот даврида Соғлиқни сақлаш вазирлиги муассасаларида аниқланган қонунбузилиш ҳолатлари 10,2 млрд. сўмни ташкил этиб, 2018 йилнинг мос даврига нисбатан (10,7 млрд. сўм) камайган бўлса-да, йирик миқдорда қонунбузилиш ҳолатлари сақланиб қолмоқда.\nШунингдек, ҳисобот даврида Давлат молиявий назорати департаменти томонидан бюджет ва бюджетдан маблағ олувчи ташкилотларнинг 2019 йил учун харажатлар сметаси ва штат жадвалларини меъёрий ҳужжатлар ҳамда аниқ ҳисоб-китоблар асосида режалаштирилиши юзасидан профилактика назорат тадбирлари ўтказилиб, 29,1 млрд. сўм миқдорида ортиқча режалаштирилган харажатларнинг олди олинди.\nДавлат мақсадли жамғармалар ва бошқа жамғармалар маблағларини мақсадли сарфланиши юзасидан ўтказилган 1 069 та молиявий назорат тадбирларида 61,2 млрд. сўм миқдорида қонунбузилиш ҳолатлари аниқланиб, шундан 42,8 млрд. сўми (70%) тикланиши таъминланди ҳамда 51,9 млрд. сўм миқдоридаги қонунбузилиш ҳолатлари бўйича 509 та назорат тадбирлари ҳужжатлари қонуний чора кўриш учун прокуратура органларига юборилди.\nБундан ташқари, Ҳукумат кафолати остида жалб қилинган кредит маблағларидан мақсадли фойдаланилиши юзасидан ўтказилган 116 та назорат тадбирларида 6,7 млрд. сўм миқдорда ноқонуний харажатларга йўл қўйилганлиги аниқланиб, шундан 3,4 млрд. сўми тикланди ҳамда 6,3 млрд. сўм миқдоридаги қонунбузилиш ҳолатлари бўйича 88 та назорат тадбирлари ҳужжатлари ҳуқуқий баҳо бериш учун прокуратура органларига юборилди.\n«Ўзпахтасаноат» АЖ тизимидаги пахта тозалаш корхоналарида 2018 йил ҳосилидан тайёрланган пахта хомашёсини қабул қилиш, қайта ишлаш, пахта маҳсулотларини сотиш бўйича ҳисоб-китобларнинг ҳаққонийлиги юзасидан ўтказилган 158 та назорат тадбирларининг 88 тасида 120,3 млрд. сўм миқдорида қонунбузилиш ҳолатлари аниқланиб, назорат тадбири ҳужжатлари тегишли чора кўриш учун прокуратура органларига топширилди.\nҲукумат ва ҳуқуқни муҳофаза қилиш органларининг қарорлари ва топшириқларига асосан 223 та хўжалик юритувчи субъектларда молиявий хўжалик фаолияти юзасидан назорат тадбирлари ўтказилган бўлиб, аниқланган 22,3 млрд. сўм миқдоридаги молиявий қонунбузилиш ҳолатлари бўйича назорат тадбирлари ҳужжатлари қонуний чора кўриш учун ҳуқуқни муҳофаза қилиш органларига юборилди.\nДавлат молиявий назорати департаменти томонидан 2019 йилнинг 9 ойида ўтказилган жами 7 152 та молиявий назорат тадбирларида 302,8 млрд. сўм миқдорида қонунбузилиш ҳолатлари ва бошқа хато-камчиликлар аниқланиб, шундан 148,7 млрд. сўми (49,1%) бюджет ва мақсадли жамғармалар ҳамда хўжалик субъектлари ҳисоб рақамларига тикланиши таъминланди.\nҲисобот даврида маҳаллий бюджетларнинг тузилиши ва ижроси юзасидан Тошкент, Бухоро ва Сурхондарё вилоятларида кенг қамровли назорат тадбирлари ўтказилди.\nШунингдек, бюджет интизомини бузилишига йўл қўйган муассаса ва ташкилот раҳбарларига нисбатан тегишли ҳокимларнинг қарори билан интизомий чоралар кўрилди.\nПред. Бўстонлиқ туманида янги солиқ режими жорий этилиши мумкин\nСледующая Евро-2020 саралаши. Англия мағлуб бўлди, Франция ва Туркияда қийин ғалаба


Кўл бўйида (ҳикоя) [Alisher Ibodinov]\n— Қани, илоҳи омин, — деди у пойгакка тиз чўкиб, фотиҳага қўл очаркан. Гулнора аввал гўлайиб турди, бироқ Азиза билан Амир кампирга эргашгач, бармоқларини ўқувсиз бирлаштириб, юзига яқинлаштирди. — Тинчлик-хотиржамлик бўлсин, Оллоҳу акбар!..\nХонадан пичан ҳиди анқир эди. Шифтга оқ-кўк халта-хулталар, маккажўхори сўталари осилган.\nКеча келгу...мдир дебо... он... ул\nсарви гу...лрў келмади... а\nҚовоғи солиқ қоялар қўшиққа маҳлиё бўлиб қотиб қолгандек эди. Пастда жимир-жимир мавжланаётган кўл ҳам, иссиқдан бир-бирининг соясига қочмоқчидек қўшнилари пинжига тиқилган арчалар ҳам, ашула оҳангига мос лўкиллаётган бия ҳам қўшиққа соме.\nГулнора юзини четга ўгириб, билинар-билинмас уф тортди. Йигит ўз қўшиғига ўзи эриб, кўзларини юмиб хониш қиларди.\n— Вой-бў! Мақомчилар ансамблидан эмасмисиз?\nАмир кўзини очиб, қаршисида порлаб турган нарсага қаради-да:\n— Бор эди, — деди Гулнора бамайлихотир. — У...\n— Иккита эди улар, — дея унинг сўзини кесди Амир, — бири саккизинчи синфдан буён. Лекин у бошқа институтга кирди — ажрашдик. Иккинчиси факултетда топгандим, чиройли эди, юриш-туриш ҳам ёмонмас. Фақат тергайвериб жонимга тегди: фалончи билан нега бирга кетдинг, пистончи билан нега ҳиринглашдинг... Хуллас, шу қадар қолоқ, ХИХ асрдан қолган тирик мўмиёнинг ўзи! Баҳридан ўтдим-қўйдим!\n— Қаёқдан билдингиз?! — деб қичқириб юборди Гулнора.\n— Гапимни бўлманг! — деб совуқ шиддат билан давом этди йигит. — Отангиз зиёли одам. Онангиз илгари ишлаган. Кейинчалик семириб кетгач, «уй бексаси»га айланган, «сердтса»си чатоқ. Йилига икки марта Ялта ҳавосидан симирмаса «приступ» бўлади.\n...Йиғлайвериб шишиб кетган Азиза қўлларини базўр силтади. Сўнг ўзини кампирнинг қучоғига отди.\n«Қизиқ кампир экан...»\n2 Бир томчи ёш (ҳикоя) [Alisher Ibodinov] 272\n3 Koʻl boʻyida (hikoya) [Alisher Ibodinov] 417


Эрдўғон Анталияни фалокат ҳудуди деб эълон қилди - Daryo\n19:13, 31.07.2021 21379\nТуркиянинг бир нечта вилояти ўрмон ёнғинлари туфайли фалокат ҳудудлари деб эълон қилинди. Бу ҳақда мамлакат президенти Ражаб Тоййиб Эрдўғон Twitter’даги саҳифасида маълум қилган. Гап Анталия, Адана, Мерсин, Мугла ва Усмония ҳақида бормоқда.\n«Мамлакатимиз жароҳатларини даволаш ва зарар ўрнини қоплаш учун барча зарур чора-тадбирларни амалга оширишда давом этамиз», — дея ёзган Эрдўғон.\nАнталиядаги ўрмон ёнғинлари саратон ва қуруқ иқлим туфайли 28 июлда бошланган. Олов вилоятдаги қишлоқ хўжалиги майдонлари ва аҳоли турар жойларига ҳам етиб келган. Туристларнинг экскурсиялари вақтинча тўхтатилган, айрим ҳудудларда аҳоли хавфсиз жойга эвакуация қилинган.\nМаълум вақт ўтгач ўрмон ёнғинлари мамлакатнинг бошқа курорт шаҳарларига ҳам етиб борди, жумладан Мармарис ва Бодрум оловдан зарар кўрди. Мармарис маъмурияти маҳаллий аҳоли ҳамда меҳмонхоналарда ҳордиқ чиқараётган туристларни эвакуация қилишга қарор қилди. Бодрумда эса ўрмон хўжалигининг Муглин ҳудудий бошқармаси ёнғин ўчириш гуруҳлари фавқулодда ҳолат содир бўлаётган жойларга юборилган.\nЎрмон ва қишлоқ хўжалиги вазири Бекир Пакдемирлигининг айтишича, 28 июлдан 31 июлгача бўлган оралиқда мамлакат ҳудудида жами 98 та ўрмон ёнғини кузатилган, уларнинг аксар қисми Адана ва Анталияда содир бўлган. Ёнғинларнинг 88 таси бартараф этилган.\nЭрдўғон администрацияси вакили Иброҳим Калин ўрмон ёнғинларини Туркия учун миллий фалокат деб атаган. Шунингдек, у ўрмон ёнғинларининг келиб чиқиш сабаблари прокуратура томонидан тафтиш қилинаётганини билдирган.\nМавзуга доир: «Миллий фалокат»: Туркияда юз бераётган ўрмон ёнғинлари — суратларда\n22:57, 22.08.2021 137111\n23:55, 24.08.2021 79921\n12:26, 20.09.2021 71349\n13:48, 20.09.2021 70378\n09:10 Бугун 69318


Тошкентда 16 ёшли қиз машина ҳайдовчисинини бўйнига пичоқ тортди — Sof.uz\nЖАҲОН 262,994,688 237,471,025 5,232,300\n17.10 10:48 1963 Ўзбекистон\nТошкентда «Spark» автомобилидаги йўловчи қиз ҳайдовчининг бўйнига бир неча бор пичоқ тортди. Бу ҳақда пойтахт Ички ишлар бош бошқармаси ахборот хизмати хабар берди.\nХабарга кўра, шаҳарда ўтказилаётган рейд тадбири вақтида ички ишлар ходимлари йўловчи ва ҳайдовчи ўртасидаги можаро ҳақида хабар топган.\n«Хадра томондан Халқлар дўстлигига қараб ҳаракатланиб келаётгандим. Бекатда бир қиз такси тўхтатиб турган экан. Олдига бориб тўхтадим ва қаерга боришини сўрадим. Бир бекат нарига — метрогача, деди. Айнан қайси метро, йўлимизда иккита бекат чиқади, деб сўрадим. Мана шу биринчи бекат, деди. Хўп деб, машинага чиқардим. Нарх-навосини ҳам гаплашмадик.\n300–350 метрдан кейин чорраҳа яқинлашди, олдимда 84-автобус бор экан. Шу автобус билан орқама-кетин юриб келдик. Автобус ўнг томонга ҳаракатланиб, бекат томон кираётганда мен ҳам секинлашиб, «поворотник»ни ёқдим. Орқада ўтирган қизни бекатда туширмоқчи бўлиб секинлашганимда бирданига пичоқ тортиб қолди.\nАввал бўйним ачишгандай бўлди, нима бўлаётганини англамадим. Кейин автобуснинг орқасига бориб урилдим. Машинадан тушиб, бекатдаги одамлардан ёрдам сўрадим. Қиз эса пичоқ тирашда давом этди. 10 секундларда ўзимга келиб олганимдан сўнг қарасам, ҳеч ким ёрдам бермаяпти. Қизнинг қўлини қайириб, одамлардан «102»га қўнғироқ қилишини сўрадим.\nАйрим одамлар буни нотўғри тушуниб, бу қизга нега озор беряпсан, деди. Кейин бўйнимни кўрсатиб, мана пичоқ тортиб юборди. Илтимос, ёрдам беринглар, деганимдан кейин ҳамма қизни ўраб олди. «102»га телефон қилишди», — дейди ҳайдовчи.\nҚизнинг сўзларига кўра, ҳайдовчи унга тегажаклик қилмоқчи бўлган ва у бундан қўрқиб, эркакнинг бўйнига пичоқ тортган.\n«Дарҳол пичоқни олиб, бўйнига тирадим. Уни тўғри ушлаганми ёки йўқ, буни билмайман. Мен уни шунчаки қўрқитмоқчи эдим. Кескин ҳаракат қилган пайти тегиб кетган бўлиши мумкин. Лекин унга пичоқни қаттиқ тирадимми ёки йўқ, билмайман, тўғриси.\nМашинадан биринчи у тушди. Кейин эса мен унга йўқол-йўқол, дедим. Бирор нима қилиб қўйишидан қўрқдим... У усталар ишлатадиган пичоқ эди», — дейди воқеа қаҳрамони.\nКеча, 11:04 559\nКеча, 09:07 399\nҚашқадарё ЙҲХБ ва ППХ ЖТСБга янги раҳбарлар тайинланди\nКеча, 22:45 10 Ўзбекистон\nКеча, 22:42 283 Ўзбекистон\nКеча, 22:32 172 Ўзбекистон\n“Янги Ўзбекистон” массивлари қурилишига оид лойиҳалар тақдимоти ўтказилди (Фото)\nКеча, 21:35 116 Ўзбекистон\nКеча, 21:24 26 Технология\nКеча, 19:27 111 Жаҳон


003. Арабларнинг динлари – Islom Nuri\n003. Арабларнинг динлари\nАрабларнинг аксарияти одамларни Иброҳим алайҳис-саломнинг динига чақираётган Исмоил алайҳис-саломнинг даъватини қабул қилишди. Улар Аллоҳга ибодат қилиб, Уни бир деб ва Унинг динига итоат қилиб яшашар эди.\nБироқ орадан йиллар ўтиши билан ўзларига эслатма қилиб берилган нарсалардан кўп қисмини унутишди. Ана шу ҳолатда ҳам то Хузоанинг оқсоқоли Амр ибн Луҳай чиққунга қадар араблар тавҳид устида туриб, Иброҳим алайҳис-салом динининг бир қанча кўрсатмаларига амал қилишарди. Амр ибн Луҳай яхшилик, хайр-садақа ва диний ишларга муҳаббат руҳида вояга етган, одамларнинг муҳаббатини қозонган ва халқ назарида улкан уламо, машҳур авлиё бўлиб танилган киши эди. У Шомга сафар қилиб, ўша ерда одамларнинг бут-санамларга ибодат қилаётганини кўрди. Мазкур ширк Амр ибн Луҳайнинг кўзига кўп яхши ва ҳақ нарса бўлиб кўринди. Ахир Шом пайғамбарлар ва илоҳий китоблар юрти эди-да! Хуллас, Амр ибн Луҳай Шомдан Ҳубал номли бутни кўтариб келди ва уни Каъба ичкарисига ўрнатиб қўйди. Амр Макка аҳлини Аллоҳга ширк келтиришга чақирди, улар унинг чақириғини қабул қилдилар. Орадан ҳеч қанча вақт ўтмасдан Ҳижоз аҳли Макка арабларига тақлид қилишга тушди. Чунки Макка аҳли Каъбанинг эгалари ва Ҳарам аҳли ҳисобланарди.\nҲубал инсон суратида қизил ақиқдан ясалган бўлиб, унинг ўнг қўли синган эди. Қурайшликларга у шу ҳолда келган, улар унга тиллодан қўл қилишган. Бу мушрикларнинг энг биринчи ва энг буюк ҳамда муқаддас бути эди.\nУларнинг энг биринчи санамларидан бўлган Манот Қизил денгиз соҳилида жойлашган Қудайд яқинидаги Мушаллал деган тепаликда эди. Сўнг Тоифда Лотни бут қилиб олишди. У Сақифга тегишли бўлиб, Тоиф масжидининг чап минорасининг ўрнида бўлган. Нахла водийсида Уззо пайдо бўлди. У Қурайш, Баун Кинона ва бошқа кўплаб қабилаларинг бути эди. Мазкур уч санам уларнинг энг катта бутлари саналарди. Кейин ширк томир ёйиб, Ҳижоз бутларга тўлиб кетди.\nАйтишларича, Амр ибн Луҳайнинг бир жини бўлиб, унга Нуҳ қавми сиғинган – Вадд, Сувоъ, Яғус, Яъуқ ва Наср номли – санамлар Жиддага кўмилганини хабар қилган эмиш ва Амр ўша ерга бориб бутларни қазиб олиб, Тиҳомага келтирган экан. Ҳаж мавсумида санамларни қабилаларга тарқатган, қабилалар уларни ўз юртларига олиб кетишган экан.\nВадд – Шомнинг Ироқ тарафидаги Давматул-Жандал деган жойидаги Калб қабиласининг бути эди. Сувоъ – Ҳижознинг Маккага яқин соҳил қисмидаги Руҳот деган жойда яшовчи Ҳузайл ибн Мудрикага тегишли, Яғус – Сабаъдаги Журф деган жойдаги Бану Мурод қабиласидан бўлган Бану Ғутойф қабиласининг, Яъуқ – Яман еридаги Хайвон деган қишлоқдаги Ҳамадон қабиласининг, Наср – Ҳимяр еридаги Зул-Килоъ хонадонининг бут-санами эди.\nАраблар мана шу бут-санамлари учун алоҳида уйлар қуриб, уларни худди Каъбани улуғланганидек улуғлайдиган бўлишди. Бу бутхоналар учун махсус ёпқичлар, алоҳида хизматчилар тайинланар, уларга ҳам худди Каъбага қилинганидек ҳадя-қурбонликлар қилинар, шу билан бирга Каъбанинг уларга нисбатан фазлини ҳам эътироф қилишарди.\nБошқа қабилалар ҳам айни шу йўлни тутиб, ўз бутлари учун махсус бутхоналар қуришди. Араб ўлкаларининг ҳар ерида ўнлаб шундай ибодатхоналар пайдо бўлди. Ана шу ибодатхоналардан Яман ерларида Давсники Зул-Халса, Хатъам ва Бужайла, Той ва уларга яқин бўлган Салмо ва Ажаъ тоғлари ўртасидаги жойлашган қабилаларники Филс деб номланарди. Яман ва Ҳимярликлар учун Санъондаги Райём, Рабийъа ибн Каъб ибн Саъд ибн Зайд учун Ризо, Воил ўғиллари Бакр ва Тағлиб қабилалари учун Каъабот ибодатхоналари бор эди.\nДавснинг ҳам ўзига хос бути бўлиб уни Зул-Каффайн деб аталарди. Кинона авлодлари Бакр, Молик ва Малконнинг Саъд исмли, Азраликларнинг Шамс, Хавалоннинг Умёнис отли санамлари бўлган.\nШундай қилиб, аввалига ҳар бир қабиланинг, кейинчалик ҳар бир уйнинг ўз санами пайдо бўлди. Жоҳиллар Масжидул Ҳарамни санамлар билан тўлдиришди. Макка фатҳ қилинганида Каъба атрофида 360та бут-санам бор эди. Расулуллоҳ соллаллоҳу алайҳи ва саллам уларни асолари билан туртиб бирма-бир ерга қулатдилар, сўнг бу санамлар ул зотнинг амрлари билан Масжидул- Ҳаромдан олиб чиқиб ёқиб юборилди. Каъбанинг ичида ҳам бут-санам ва суратлар бор эди. Ҳатто Иброҳим алайҳис-салом ва Исмоил алайҳис-саломнинг қўлларида азлом ушлаб турган ҳолдаги суратлари бор эди. Бу санам ва суратлар ҳам Фатҳ куни йўқ қилинди.\nОдамлар бу каби залолатларга шу қадар ботиб кетишган эдики, ҳатто Абу Ражо ал-Уторудий розияллоҳу анҳу шундай дейди: «Биз бир тошга сиғиниб юриб, ундан кўра чиройлироқ бошқа тош топсак, наригисини улоқтириб, бунисига сиғиниб кетаверардик. Агар тош топилмаса, бир ҳовуч тупроққа эчкини соғиб, лойини қотириб, сўнгра шуни тавоф қилардик.»\nХуллас, ана шу тарзда ширк ва санамлар ибодати жоҳилият аҳли динининг энг асосий қисмига айланди. Ҳолбуки, улар ўзларини Иброҳим алайҳис-салом динида деб билишарди.\nБут-санамларга сиғиниш ва ширк кўринишларининг илк пайдо бўлиши қуйидагича бошланган эди: Одамларда қачонки фаришталар, пайғамбарлар ва Аллоҳнинг солиҳ бандалари бўлмиш авлиё ва тақводор зотларни Аллоҳга энг яқин кишилар, уларнинг Аллоҳ ҳузурида даражалари юксак, мартабалари олий, деган ишонч пайдо бўлгач ва улардан баъзи мўъжиза ва кароматлар зоҳир бўлганини кўришгач, Аллоҳ Ўзига хос ишлардан баъзиларининг тасарруфини уларга бўйсундириб берган, улар мана шу тасарруфлари ва Аллоҳнинг олдидаги обрў-эътиборлари туфайли Аллоҳ субҳанаҳу ва таоло билан оддий бандалари ўртасида шафоатчи бўлишга муносиблар, ҳеч бир кимса Аллоҳга бўлган ҳожатини бевосита уларсиз арз қилмаслиги лозим, чунки улар бандаларнинг Аллоҳга воситачиларидир, Аллоҳ уларнинг воситасида қилинган дуоларни асло рад этмайди, шунингдек Аллоҳга бўлган ибодат ҳам улар воситасида адо этилиши лозим, улар юқори мартаба эгаси бўлганлари боис бандаларни Аллоҳга яқинлаштира оладилар, деган фикр ўрнашди. Мана шу эътиқодларидан келиб чиқиб уларни ўзлари билан Аллоҳ ўртасида воситачи қилдилар ва қўлларидан келганча уларга яқинлик ҳосил қилишга ҳаракат қилдилар. Кўпларининг ҳақиқий ёки хаёлий сурат ва ҳайкалларини ясаб, ибодатларида рўпараларига қўйиб оладиган бўлдилар. Мана шу сурат ва ҳайкаллар санамлар деб номланарди.\nБаъзан эса уларнинг ҳайкал ва суратларини ясамасдилар, балки қабр ва мозорларини, айрим қароргоҳ ва тушиб ўтган, дам олишган жойларини муқаддас санаб, у ерларга қурбонлик ва назрлар келтиришар, ҳар хил кўринишдаги ибодатлар билан сиғинишарди. Муқаддас саналувчи шундай ўринлар васанлар деб аталарди.\nБут-санамлар ибодатида бир қанча маросим ва удумлар мавжуд бўлиб, уларнинг аксариятини Амр ибн Луҳай ўйлаб чиқарган эди. Жоҳиллар Амрнинг бу ишини Иброҳим алайҳис-салом динини ўзгартириш эмас, балки бу динга яхши бир одатни қўшиш деб билишарди. Қуйида ўша маросимларнинг баъзисини айтиб ўтамиз:\n1. Улар санамларга юкинишар, илтижо қилишар, муножотлар айтиб оғир кунларда улардан мадад сўрашар ва ҳожатларини раво этишини тилашар эди. Уларнинг эътиқодига кўра, бу санамлар Аллоҳ олдида шафоатчи бўлиб, одамларнинг тилакларини рўёбга чиқарар эди.\n2. Ана шу бут-санамлар зиёратига келиб, уларни тавоф қилиб, олдида ўзларини хор тутиб саждалар қилишар эди.\n3. Бут-санамларга атаб турли қурбонликлар қилинар, уларнинг пойқадамларида жонлиқлар сўйишар ва қаерда бўлмасин жонлиқ сўйсалар уларнинг номини зикр этишар эди. Жоҳилиятнинг ана шу икки амали Қуръонда қуйидагича зикр қилинган:\n«Ва бутларга атаб сўйилган ҳайвонлар (гўштини истеъмол қилиш сизларга ҳаром қилинди).» (Моида : 3).\n«Аллоҳнинг номи зикр қилинмаган нарсалардан емангиз!» (Анъом : 121).\n4. Улар ўзларича санамларига атаб айрим емак-ичмакларни, шунингдек экин-тикин ва чорва молларидан ҳам маълум насибани хослаб, қурбонликнинг бир турини амалга оширишарди. Қизиғи шундаки, улар Аллоҳга ҳам юқоридагилардан маълум ҳиссани ажратиб қўйиб, кейин кўпинча қайсидир сабаб билан Аллоҳга ажратган ҳиссаларини санамларига бағишлар эдилар. Бироқ санамларига ажратилган насибани ҳеч қачон Аллоҳга атаб юбормасдилар.\n«(Мушриклар) Аллоҳ учун Унинг Ўзи яратган экин ва чорваларидан бир улуш ажратиб, ўзларича: «Бу Аллоҳ учун, бу (қолгани) эса шерикларимиз-бутларимиз учун», дедилар. Энди бутлари учун бўлган улуш Аллоҳ (улушига) қўшилмайди. Аллоҳ учун бўлган улуш эса бутларига қўшилаверади. Нақадар ёмон ҳукм чиқарадилар-а!». (Анъом : 136).\n5. Экинлар ва чорваларни ҳам назр қилиб, ўзларича санамларга қурбат ҳосил қилган бўлардилар.\n«Улар ўзларича: «Мана бу ҳайвон ва экинлар ҳаром, уларни фақат биз хоҳлаган кишиларгина (яъни бутхона хизматчилари ва эр кишиларгина) ейдилар. Бу ҳайвонларни эса миниш ҳаром қилинган», дедилар. Улар ҳайвонларни (сўйишда) Аллоҳнинг номини зикр қилмайдилар, (балки бутларининг номини айтадилар ва мана шу қилмишларини Аллоҳ амри деб) У зотга туҳмат қиладилар.» (Анъом : 138).\n6. Уларнинг яна бир одати баҳийра, соиба, васийла ва ҳомийларни жорий этиш бўлди.\nСаид ибн ал-Мусайяб айтадилар: «Баҳийра – сути фақат бутларга аталган, ҳеч ким соғиши мумкин бўлмаган туя, Соиба – олиҳаларга атаб қўйиб юборилган, устига юк ортилмайдиган туя, Васила – кетма-кет иккита урғочи бўталоқ туққан туя, уни ҳам бутларига атаб қўйиб юборишарди, Ҳомий – пуштидан ўн бўталоқ туғилган эркак туя, уни ҳам ўз ишини қилиб бўлган деб ҳисоблаб, бутларга атаб қўйиб юборишар эди.»\nИбн Исҳоқ ёзади: «Агар туя кетма-кет ўнта урғочи бўталоқ туғса ва уларнинг орасида биронта эркаги бўлмаса, уни бўш қўйиб юборишарди. Бу туяни минишмасди, жунини олишмасди, сутини ҳам меҳмондан бошқага ичиришмасди. Ана шундай туя «соиба» дейиларди. Соиба туя кейин яна урғочи бўталоқ туғса, бўталоқнинг қулоғини кесиб онаси билан бирга қўйиб юборишарди. Энди уни ҳам миниш, жунини олиш ва сутини меҳмондан ўзга кимсанинг ичиши мумкин бўлмай қоларди. Бундай туя «баҳийра» деб аталарди. Демак, баҳийра соибанинг боласи экан. Васийла: Агар қўй кетма-кет беш марта эгиз туғиб, қўзичоқларининг ҳаммаси урғочи бўлса, уни етди, деб «васила» қилиб қўйишарди. Василанинг кейин туққан болалари аёлларга ҳаром бўлиб, фақат эркакларга ҳалол ҳисобланарди. Агар ўлик бўлса, унинг гўштини аёллар ҳам ейиши мумкин бўларди. Ҳомий: Пуштидан кетма-кет ўнта урғочи бўталоқ бўлган эркак туяни «ҳомий» аташар, уни ҳам минишни, жунини олишни ман қилишар эди. Ҳомий туяларнинг ичига қўйиб юборилар ва ундан фақат насл қолдиришдагина фойдаланишар эди. Аллоҳ таоло Қуръонда бу ҳақда шундай дейди:\n«Оллоҳ на «баҳийра», на «соиба», на «васийла» ва на «ҳомий» қилишга (буюргани) йўқ. Лекин кофир кимсалар Аллоҳ шаънига ёлғон тўқимоқдалар. Уларнинг кўплари ақлсиздирлар.» (Моида : 103).\n«Улар: «Мана бу ҳайвонларнинг қоринларидаги нарсалар фақат эркакларимиз учундир, хотинларимизга эса ҳаромдир», дедилар. Агар у нарса (яъни, ҳомила) ўлик бўлса, у ҳолда ҳаммалари шерикдирлар (яъни, эркак-хотин ҳаммалари ейишаверади).» (Анъом : 139).\nЮқорида номи зикр қилинган ҳайвонларга бошқача изоҳлар ҳам берилган.\nСаид ибн ал-Мусайяб бу ҳайвонлар арабларнинг тоғутлари-санамлари учун бўлганини айтган, Бухорий ривоят қилган саҳиҳ ҳадисда Расулуллоҳ соллаллоҳу алайҳи ва саллам Амр ибн Луҳайни жаҳаннамда ичакларини судраб юрганини кўрганларини айтганлар. Чунки у энг биринчи бўлиб Иброҳим алайҳис-саломнинг динини ўзгартирган, бутларни ўрнатган, соиба, баҳийра, васийла ва ҳомийларни қўйган одамдир.\nАраблар бу ишларини санамлар учун қилар эканлар, санамлар бизларни Аллоҳга яқинлаштиради, етказади, деган эътиқодда бўлганлар. Қуръонда айтилганидек:\n«Биз (ўша «худо»ларимизга) фақат улар бизни Аллоҳга яқин қилишлари учунгина ибодат қилурмиз,» (дерлар).» (Зумар : 3).\n«Улар Аллоҳни қўйиб, ўзларига зиён ҳам, фойда ҳам етказа олмайдиган нарсаларга ибодат қиладилар ва: «Ана шу (бизлар сиғинаётган) нарсалар Аллоҳ ҳузурида бизларнинг қўлловчиларимиз бўлади», дейдилар.» (Юнус : 18).\nАраблар азлом (камон чўплари) билан фол кўришар, бу ўқлар уч турли бўларди:\n1. Бир чўпга «Ҳа», иккинчисига «йўқ» деб ёзилган учинчисига ҳеч нарса битилмаган уч хил чўплар. Улар ана шу чўплар билан ўзлари хоҳлаган бирон ишни – масалан, сафар ёки никоҳни – қилиш-қилмасликни ҳал этишарди. Агар «ҳа» чиқса, ўша ишни қилардилар, «йўқ» чиқса, бу йилча тўхтатиб, келгуси йили яна бир фол очиб кўришарди. Бўши чиқса, то «ҳа» ё «йўқ» чиққунича қайта фол очаверишар эди. Бу турдаги фолчўплари ҳар бир хонадонда бўлиши мумкин эди.\n2. Бу хилида сувлар, товонлар ва хун пулларининг ечими бўларди.\n3. «Сизлардан», «сизлардан эмас» ва «ёпишган» деган ёзувли чўплар. Бу турдаги фолчўплар фақат ҳокимлар ё коҳинларда бўлар, араблар кимнингдир насл-насабида шубҳаланиб қолишса, ўша киши билан бирга юз дирҳам ва битта туяни Ҳубалнинг олдига олиб келиб, пул ва туяни фолчўплар эгасига беришарди. Агар «сизлардан» чиқса, ҳалиги одам уларнинг ўзидан ўртачаси бўларди. «Сизлардан эмас» чиқса, уларга ҳалиф-иттифоқдош бўларди. Агар «ёпишган» чиқса, қавм орасида тутган мартабасида қолар, на насаб ва на иттифоқдошлик зикр қилинмасди.\nҚиморнинг бир кўриниши бўлган майсир ва қидоҳ чўплари ҳам шунга ўхшаб кетарди. Улар қиморга тикилган туя гўштини шу чўплар ёрдамида тақсимлаб олишарди. Бунинг сурати шундайки, кўплашиб бир туяни насияга сотиб олишар ва унинг гўштини 28 ёки 10 бўлакка бўлишар, сўнгра фолчўпларни тортишар, кимга «ютди» ёзувли чўп чиқса, улушига эга бўлар, бўш чўп чиққан одам пулига куйиб, маҳрум қолаверарди.\nУлар коҳин, арроф-фолбин ва мунажжимларнинг хабарига ишонишарди. Коҳин-келажакда бўладиган ишларни, махфий сирларни биламан, деб даъво қилувчи кимса. Баъзи коҳинлар: «Менинг хабар ташувчи жиним бор» дейишса, баъзилари: «Мен ғайбни идрок қиладиган фаҳмга эгаман», дерди. Яна кимлардир ўзларича турли сабаб ва ишоралар орқали махфий ишларни билишини даъво қиларди. У сўровчининг сўзи, феъли ёки ҳолатини асос қилиб оларди. Халқ тилида бундайларни арроф деб аташарди. Аррофлар одатда ўғирланган ёки йўқолган нарсаларнинг қаердалигини айтиб бериш даъвосини қилишарди. Келажакда бўладиган ҳодиса ва ҳолатларни билиш учун юлдузларнинг ҳаракати ва чиқиш-ботиш вақтларига қаровчи кимсаларни мунажжим дейишарди.\nМунажжимларнинг хабарларини тасдиқлаш моҳият эътибори билан юлдузларга иймон келтиришнинг ўзгинасидир. Шунинг учун жоҳиллар: «Кўкдаги фалон-фалон юлдузлар сабабли бизга ёмғир ёғди», дейишарди.\nАрабларда бир нарсадан шумланиш одати ҳам кенг тарқалган эди. Унинг асли қуйидагича бўлган: Улар қуш ёки кийикни қўйиб юбориб, қараб туришарди. Агар ўша қуш ёки ҳайвон ўнг томонга йўналса, буни яхшилик аломати ҳисоблаб, қасд қилган ишларига киришардилар. Агар чап томонга юрса, буни ёмонлик аломати санаб, кўзлаган ишларидан воз кечардилар. Шунингдек, улар йўлларида учраган ҳайвон ёки қушларга қараб, ёмон ёки яхши аломат топишарди.\nАйрим кунлар, ойлар, жониворлар, уйлар ва аёлларни бехосият санаш ва бойўғли ҳақидаги эътиқодлар ҳам ана шулар сирасига кирарди. Уларнинг эътиқодига кўра, мақтул-ўлдирилган кишининг руҳи то қасоси олинмагунича ором топмайди. Унинг руҳи бойўғлига айланиб, саҳроларда учиб юради ва «Ташнаман, ташнаман» ёки «Мени қондиринглар, мени қондиринглар» деб қичқиради. Ўчи олингандан кейингина мақтулнинг руҳи ором топади.\nЖоҳилият аҳлида Каъбани улуғлаш, уни тавоф қилиш, ҳаж, умра, Арафа ва Муздалифада туриш, қурбонликлар келтириш каби Иброҳим алайҳис-салом динининг айрим кўринишлари сақланиб қолганди. Улар бу амалларга ҳам бидъатлар киритган эдилар. Қуйида ана шу бидъатларни баён қилиб ўтамиз:\n1. Қурайш аҳли ўзларини «Ҳумс» дейишарди, «Биз Иброҳим болаларимиз, Ҳарам аҳлимиз, Каъбанинг эгалари ва Маккада яшовчилармиз, арабларнинг ҳеч бири ҳақ-ҳуқуқ ва мартабада бизга тенг эмас, бинобарин, бизнинг Ҳарамдан ташқарига чиқмоғимиз номатлубдир!» деб (бошқалар қатори Ҳарамдан ташқарида жойлашган) Арафада турмасдилар, Арафадан тушмасдилар. Улар (Ҳарам ҳудудидаги) Муздалифадан тушишарди. Аллоҳ таоло улар ҳақида шундай оят нозил қилди: «Сўнгра одамлар тушган томондан тушинглар» (Бақара : 199).\n2. Ҳил аҳли, яъни Ҳарамдан ташқарида яшовчилар ҳаж ёки умра зиёратига келсалар, Қурайш қонунига кўра ўзлари билан Ҳарам ташқарисидан олиб келган егуликларни ейишлари мумкин эмасди.\n3. Эҳромдалик пайтларида Ҳумс кишиларига пишлоқ қилишлари, ёғ эритишлари, жундан қилинган чодирга киришлари жоиз эмас, дейишарди. Эҳромда эканликларида улар фақат теридан тикилган чодирлар билан сояланар эдилар.\n4. Қурайш талабига кўра Ҳарам ташқарисидан келганлар биринчи тавофларини албатта ҳумснинг кийимида қилишлари шарт эди. Эркаклари эркакларга, аёллари аёлларга кийимларини беришар, шу билан тавоф қилишарди. Агар ҳеч нарсалари бўлмаса, эркаклар ялонғоч тавоф қиларди. Аёллар эса ҳамма кийимларини ечиб ташлаб, фақат битта этаги йирмочли либосда тавоф қилар ва шундай дерди:\nاليوم يبدو بعضه أو كله ** وما بدا منه فلا أحله\nБугун унинг ҳаммаси ё бир бўлаги фош бўлади\nФош бўлганин кўрганларнинг кўзларига тош бўлади\nАллоҳ таоло қуйидагича амр қилди: «Эй одам болалари ҳар бир сажда чоғида зийнатланингиз (яъни, авратларни беркитингиз!).» (Аъроф : 31).\nАгар бирон эркак ёки аёл олийжаноблик қилиб ҳарам ташқарисидан кийиб келган кийими билан тавоф қиладиган бўлса, тавофдан кейин кийимларини ечиб ташлар ва ҳеч ким улардан бошқа фойдаланмасди.\n5. Улар эҳромдалик пайтларида уйларига эшиклардан киришмасди. Уйнинг орқасини тешиб, ўша ердан кириб чиқишарди. Ўзларича шу аҳмоқликларини яхши иш деб билишарди. Қуръон уларни бундан қайтарди: «Уйларингизга орқа томонидан киришингиз яхшилик эмас, балки Аллоҳдан қўрққан киши яхшилик қилувчидир.» (Бақара : 189).\nАна шу — ширк, бутпарастлик, турли хурофот ва тўқима эътиқодлардан таркиб топган дин аксарият арабларнинг дини эди. Яҳудий, насроний, мажусий ва собиий динлари ҳам Араб ерларига кириш учун йўл топдилар.\nАраб жазирасида яҳудийларнинг пайдо бўлиши камида икки босқичга бўлинади:\nБиринчи босқич: Фаластиндаги Ошурий ва Бобилийларнинг фатҳлари замонида яҳудийларнинг кўчиши. Милоддан аввалги 587-йилда Бухтунассар қўшини яҳудийлар юртини хароб қилиб, уларни таъқиб остига олди. Кўпчилигини Бобилга ҳайдаб кетди. Ўшанда яҳудийларнинг бир қисми Фаластин ерларини ташлаб Ҳижозга кўчди ва унинг шимолий ҳудудларида яшаб қолди.\nИккинчи босқич: Милодий 70-йилда румликларнинг Фаластинга бостириб кириши билан бошланади. Яҳудийлар юрти яна талон-тарож қилиниб, харобага айлангач, бир қанча яҳудий қабилалар Ҳижоз ерларига кўчишди. Ясриб, Хайбар ва Таймога ўрнашиб, ўзларининг қишлоқлари, қўрғонлари ва қалъаларини бино қилишди. Шу тариқа араблар орасида яҳудий дини ҳам тарқалди.\nИслом келишидан олдин ва Ислом даврида кўп сиёсий ҳодисаларда уларнинг иштироки бўлди. Ислом келганида араб ерларида яҳудийларнинг қуйидаги машҳур қабилалари бор эди: Хайбар, Назийр, Мусталақ, Қурайза ва Қайнуқоъ. Самҳудий «Вафоул-вафо» асарида: Ясрибда вақти-вақти билан яшаган яҳудий қабилаларининг сони йигирмадан ортиқ эди, дейди.\nЯман ерларига яҳудийлик Туббон Асъад Абу Караб орқали кириб келди. У Ясрибга уруш қилиб борганида ўша ерда яҳудийликни қабул қилади ва Яманга Бану Қурайзанинг икки диний олимини олиб келади. Оқибат, бу ерларда ҳам яҳудийлик томир отиб, кенг тарқала бошлайди. Абу Карабдан кейин Яман тахтига ўтирган унинг ўғли Юсуф Зу-Нувос Нажрон аҳли насронийларига ҳужум қилиб, уларни яҳудий динига киритмоқчи бўлди. Бош тортишгач, мўминлар учун оловли чуқурлар тайёрлатиб, уларни ўтда ёқди. На аёл, на эркак, на гўдак ва на кексага раҳм қилмади. Айтишларича, ўшанда ҳалок бўлганларнинг сони 20.000 билан 40.000 киши ўртасида бўлган экан. Бу воқеа милодий 523-йилнинг октябрида юз берган. Қуръони Каримнинг «Буруж» сурасида мазкур воқеага ишора қилиб ўтилган:\n«(Ўзига итқитилган одамларнинг таналаридан иборат бўлган) «ўтин»ли олов – (ўша олов ловуллаб ёнаётган) чоҳ эгалари лаънат қилингайлар! Ўшанда улар ўша (чоҳ)нинг устида ўтириб олган ва мўминларга қилаётган ишларига ўзлари гувоҳ бўлган эдилар.» (Буруж : 4-7).\nНасроний дини араб ерларига Ҳабаш ва Рим босқинчилари орқали кириб келган. Ҳабашларнинг Яманни биринчи марта босиб олишлари милодий 340-йилга тўғри келади. Улар 378-йилгача Яманни мустамлака қилиб турдилар. Шу муддат давомида Масиҳийлик Яманга кириб келди. Ана шу даврга яқин фурсат ичида дуолари ижобат, ўзи соҳиби каромат бўлган Фемион исмли бир зоҳид Нажронга келди ва одамларни Ийсо Масиҳ динига тарғиб қила бошлади. Ийсо Масиҳ динининг ҳақлигини, зоҳиднинг ростгўйлигини кўрган Нажрон эли масиҳийликни қабул қилди.\nЗу-Нувоснинг қилмишига жавоб қабилида ҳабашлар Яманни иккинчи марта эгаллаб, Абраҳа ҳукумат тепасига келгач, қуйидаги воқеалар юз берди:\nАбраҳа барча имкониятини ишга солиб жон-жаҳди билан масиҳийликни тарғиб қилишга тушди. Унинг масиҳийлик учун куйиб-пишиши шу даражага етдики, у Яманда Ямоний Каъба номли бир муҳташам черков бино қилди ва арабларнинг ҳаж зиёратини Каъбадан ана шу черковга кўчиришни ҳамда Маккадаги Аллоҳ уйини вайрон қилишни хоҳлади. Аллоҳ таоло уни дунё ва охират азоби билан ушлади.\nҒассон араблари, Тағлиб, Той ва румликларга қўшни бўлган бошқа қабилалар, шунингдек, Ҳийранинг айрим ҳокимлари насроний динига ўтишди.\nМажусийлик арабларда асосан форсларга қўшни ерларда тарқалди. Араб Ироқида, Баҳрайнда, Ҳажар ва унга қўшни бўлган Араб кўрфази соҳилларида мажусийлик ақидаси бор эди. Форслар мустамлака қилган даврда яманлик одамлар ҳам мажусийликни қабул қилишди.\nСобеийлик юлдузларга сиғиниш ва юлдузларнинг коинот ишларига таъсир ўтказишига эътиқод қилишга асосланган дин бўлиб, Ироқ ва бошқа ерлардаги қазилма ишлари далолат қилишича, у Иброҳим алайҳис-саломнинг қавми саналмиш Калдонийларнинг дини бўлган. Қадим замонда Яман ва Шом аҳлининг аксарият қисми ана шу динга эътиқод қилган. Яҳудий ва насроний динлари пайдо бўлгач, одамлар ўртасида собеий динига бўлган қизиқиш йўқолди. Бироқ Араб кўрфази соҳиллари ва Араб Ироқида, мажусийларга аралашиб ёки уларга қўшни бўлиб собеийларнинг қолдиқлари яшаб қолди.\nБаъзи арабларда даҳрийлик ҳам бўлган, бу уларга Ҳийра орқали етиб келган. Шунингдек форслар билан тижорат алоқасида бўлгани боис Қурайшда ҳам оз-моз даҳрийлик бўлган.\nИслом келганида арабларнинг динлари юқорида зикр қилинган динлар эди. Бу динлар аслидан мутлақо бузилиб, йўқолиш арафасида турарди. Ўзларини Иброҳим алайҳис-салом динида деб билувчи мушриклар аслида Иброҳим шариатининг кўрсатмаларидан анча йироқ ва унинг гўзал ахлоқларига буткул беэътибор эдилар. Маъсиятга берилган қавм орасида йиллар ўтиши билан бутпарастларнинг одатлари ва диний маросимлари пайдо бўлди. Мазкур хурофотлар ижтимоий, сиёсий ва диний ҳаётда ғоят катта таъсир қолдирди.\nЯҳудийлик эса риё ва мансабпарастлик динига айланди. Дин кишилари худо даражасида бўлиб халқ устидан ҳукмронлик қилар ва одамларни қалб кечинмалари-ю лабнинг пичирлашигача сўроқ-савол қилишар эди. Уларнинг асосий мақсади мол-дунё ва мансаб-мартаба бўлиб, Аллоҳ таоло тарғиб қилган ва ҳар бир шахс муқаддас деб билиши лозим бўлган таълимотлар беэътибор ташланса ҳам, дин зое бўлиб, куфр ва даҳрийлик чор-атрофга ёйилса ҳам улар учун бунинг қизиғи йўқ эди.\nНасроний дини бутпарастликка юз буриб, Аллоҳ билан инсон ўртасидаги ғалати қоришиқ бир ҳолатни вужудга келтирди. Аслида араблар насронийликдан унчалик ҳам таъсирланишмаган. Чунки араблар кўниккан ва воз кечишлари жуда оғир бўлган уларнинг ҳаёт тарзлари бу дин таълимотларидан жуда узоқ эди.\nАраблар орасида тарқалган ўзга динлар хусусига келсак, бу динларга эътиқод қилувчи кимсалар мушрикларга ўхшаб кетарди. Қалблар бир-бирига ҳамоҳанг, ақидалар бир-бирига ўхшаш, урф-одат ва маросимлар ўзаро муштарак эди.


"Интер" ҳужумчиси фаолиятини Россияда давом эттириши мумкин - Offside.uz – Offside'да бўлинг, офсайдда қолманг!\n"Интер" ҳужумчиси фаолиятини Россияда давом эттириши мумкин\nУ "нерадзуррилар" сафида жуда кам ўйин ўтказган.\nМиланнинг "Интер" клуби форварди Георге Пушкаш фаолиятини Россияда давом эттириши мумкин. Бу ҳақда Tuttomercatoweb нашри хабар тарқатмоқда.\nЮқоридаги манбаага кўра 23 ёшли руминиялик футболчининг хизматларига ЦСКА жиддий қизиқиб қолган. Москваликлар уни жорий ёзги трансферлар пайтидаёқ ўз сафига қўшиб олишмоқчи.\nМаълумот учун, Пушкаш “Интер” сафида 2013 йилдан буён тўп суриб келмоқда. У ўтган давр мобайнида “нерадзуррилар” таркибида бор йўғи 7та учрашувда майдонга тушди. У асосан "Бари", "Беневенто", "Новаре" ва "Палермо" каби клубларда ижарада тўп сурди. Унинг трансфери эса 3 млн еврога баҳоланмоқда.\n16/07, 13:10 0


Майдон – текис, тўп думалоқми? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМайдон – текис, тўп думалоқми?\nЧоп этилган 15 Декабр 2016\tКӯришлар: 850\nЁхуд футбол бўйича юбилей – Тожикистон XXV чемпионати якунларига бир назар\nБундан 25 йил муқаддам Тожикистон Республикасида ижтимоий ҳаётнинг бошқа соҳалари қаторида спорт ҳам мустақиллик мақомини олди. Яъни мустақил давлатимизда илгаригилардан фарқли ўлароқ, мустақил спорт жабҳаси пайдо бўлди.\nМана, чорак асрдирки, мамлакатимиз намояндалари дунё миқёсидаги халқаро мусобақаларда иштирок этиб, Ватанимиз шарафини ҳимоя қилиб келмоқдалар.\nВа айтишга арзигулик зафарлар қучишмоқда…\nБу ҳолатни эса, бевосита Тожикистон Республикаси Ҳукумати томонидан мамлакатда жисмоний тарбия ва спортни тараққий эттиришга қаратилган алоҳида эътиборнинг самараси, деб баҳолаш керак.\nЖумладан, соҳанинг энг оммавий турларидан бири, «миллионлар ўйини» саналган футболнинг ривожу равнақи йўлида ҳам ибратли ишлар рўёбга чиқарилмоқда.\nХусусан, «2016-2026 йилларда Тожикистонда футболни тараққий эттиришнинг стратегик режаси лойиҳаси» ишлаб чиқилиб, амалга татбиқ этилмоқда.\nХўш, 25 «ёшни қоралаган» мустақил тожик футболида вазият қандай?!.\nДарҳақиқат, ўтиб бораётган 2016 йилда мамлакатимизда юбилей – XXV чемпионат ўз якунига етди.\nКелинг, гапни чемпионат турнир жадвалида жамоалар эгаллаган мавқеларни шарҳлашдан бошласак.\nФутбол шарҳи ҳақида фикр юритилганда, «башоратчи»лар кўпроқ мазмуни мужмалроқ бўлган «Майдон – текис, тўп – думалоқ», иборасини қўллашади. Биз эса, шарҳлашнинг бу «думбул» усулидан чекиниб, аниқ далиллар асосида фикр юритишга ҳаракат қиламиз.\nЎтказилган мамлакат биринчилигида 18 имкониятдан 45 очко жамғарган пойтахтнинг «Истиқлол» клуби чемпионлик унвонига мушарраф бўлди.\nИккинчи ўринни Фархор ноҳиясининг «Ҳосилот»(37 очко), учинчи жойни эса, Турсунзода шаҳрининг «Регар-ТадАЗ»(32 очко) клублари ишғол этди.\nТурнир жадвалининг аутсайдер жамоалари Кўлобнинг «Равшан» ва Бобожон Ғафуров ноҳиясининг «Парвоз» клублари худди ана шундай шароитда 9 ва 5 очкодан тўплади.\nЭътибор беринг, рақамлар нимадан «сўзлайди».\nЧемпионатнинг «Топ-3»дан жой олган ва аутсайдер жамоалар савияси ўртасидаги фарқ ер билан осмонча. Зеро, қаердадир футбол ривожига жиддий диққат билан қаралса, бошқа бир жойда у ўз ҳолига ташлаб қўйилган (Бу, албатта, молиявий жиҳат билан боғлиқ).\nТожик футболи ривожига тўғаноқ бўладиган «касаллик»лардан бири, айнан, шу нарсадир.\nЖамоаларда тўп сураётган футболчилар савиясида ҳам шунга ўхшаш вазиятни кузатиш мумкин. Ўтган «Футбол-2016» мавсумида «Истиқлол» ва Тожикистон миллий терма жамоалари ҳужумчиси Манучеҳр Жалилов рақиблар дарвозасини 22 марта аниқ нишонга олган бўлса, Комил Саидов («Барқчи»- «Ҳосилот») 12та, Ромиш Жалилов («Регар-ТадАЗ») 10та гол урган.\nБошқа чемпионатлар тўпурарлари фаолиятига эътибор қаратилса, улар киритган тўплар орасидаги фарқ 2-3тадан ошмайди.\nФутболни ривожлантиришнинг замонавий усуллардан бири легионерлар, яъни четдан футболчилар таклиф қилишдир. Бу усул тожик футболида ҳам қўлланилмоқда. Мамлакат биринчилигида иштирок этаётган жамоалар таркиби Россия, Сербия, Гана, Ўзбекистон сингари давлатлар футболи вакиллари билан тўлдирилган.\nАммо… Легионер «ёллаш»нинг ҳам ўз қонун-қоидалари бор. Четдан таклиф қилинадиган ҳар бир футболчининг савияси маҳаллий тўптепарга нисбатан бир поғона юқори бўлиши лозим.\nКейинги чемпионат учрашувларини кузатиш жараёнида «ярқ» этиб кўзга ташланадиган легионерни учратиш насиб этмади. Ҳатто, тўпурарлар сафида ҳам уларнинг «қораси» кўринмайди.\nДемак, бу борада хатоларга йўл қўйилмоқда.\nУларнинг трансфери, яъни савдосига сарфланадиган маблағ эвазига «жайдари» ёш иқтидорларни тарбиялашнинг нафи кўпроқ тегса ажабмас.\nТожик футболи яна бир бедаво «дард»га чалинган. Бу «кўчманчилик» ҳаракатидир.\nБунга мисол: «Ҳосилот» жамоасининг жорий йилдаги фаолиятидир. Клуб биринчи лигада ғолиб чиқиб, юқори дивизионда ўйнаш ҳуқуқига эга бўлди. Ва мавсумда чемпионатнинг кумуш медали совриндорига айланди ҳам.\nЖамоанинг таркиби назардан ўтказилса, олий лига йўлланмасининг таъминланишида меҳнати сингган футболчилардан бармоқ билан санарлиси топилмайди. Клубнинг 90 фоиз аъзоси «кўчманчи»лардир. Улар илгари «Истиқлол», «Регар-ТадАЗ», «Хўжанд», «Барқчи», «Равшан», «Хайр» клублари таркибида тўп суришган.\nБу салбий кўринишга бир мисол: ўтган йили «кўчманчи»лардан иборат таркибда ўйнаб, биринчиликнинг кумуш медалини қўлга киритган «Хўжанд» жамоаси уларни тарқатиб юборгач, бу йил турнир жадвалининг, ақалли, бешлигидан жой ололмади.\nБу «кўчманчилик»нинг салбий асоратидан бошқа нарса эмас…\nЭнди икки оғиз биринчи лига ҳақида. Ҳар қандай юксак малакали футболга эга давлатда ҳам қуйи босқич юқориси равнақини таъминлайдиган захира манбаи бўлиб хизмат қилади. Бизда ҳам худди шундай бўлиши керак.\nБироқ бунинг учун, биринчи лигага ўзгача, жиддий эътибор талаб қилинади. Ҳанузгача бу жиддийлик кўзга ташланмайди.\nЖорий мавсумда биринчи лигада қатнашган Жалолиддин Балхий ва Панж ноҳияларининг «Панжшер» ҳамда «Саройкамар» жамоалари олий лигада иштирок этиш ҳуқуқига эга бўлди.\nАгар «Саройкамар» жамоаси фаолияти нуқтаи назаридан масалага ёндашиладиган бўлса, бу клуб ҳаётида биринчи марта юз бераётгани йўқ. Қатор йиллардан бери шу ҳолат такрорланиб келади.\nАммо жамоа тўлақонли олий лига аъзосига айлана олмайди. Бунда мамлакат Футбол федерацияси ёрдам қўлини чўзиб юборса, ҳеч гап эмас.\nФойда қилса, қилади-ю, лекин зарар кўрмайди.\n«Саройкамар», «Панжшер» сингари жамоаларнинг олий лигада фаолият юритиши учун имтиёзлар бериш мумкин. Масалан, аъзолик бадалларидан озод қилиш, футбол федерацияси ҳисобидан молиявий ёрдам кўрсатиш, техника воситалари ажратиш.\nБуларни қандай амалга ошириш эса, соҳа мутахассисларининг муаммосидир.\nЗеро, ҳар қандай организм ҳам «қоннинг янгиланишидан» ўз саломатлигини тиклаб, янги куч-қувват олади.\nЭҳтимол, бу жамоалар келажакда тожик футболининг халқаро майдонлардаги нуфузининг янада ошишига ҳисса қўшса, не ажаб…\nЭнди сўз Тожикистон миллий терма жамоаси ҳақида.\nКейинги пайтларда мамлакат бош жамоасининг чиқишлари, хусусан, бошқарув Ҳаким Фузайлов ихтиёрига берилгач, мухлисларга қувонч бағишлаб келмоқда.\nБангладеш термаси устидан эришилган йирик ҳисобдаги ғалаба, Сурия билан қайд этилган дуранг натижалар, Туркманистон (3:0) ва Афғонистон (1:0) терма жамоаларининг доғда қолдирилиши шулар жумласидандир.\nАлбатта, футболда қайд этилган ҳисоб биринчи даражали, лекин бунинг учун муносиб савия ҳам зурур.\nДемоқчиманки, энди Туркманистон, Афғонистон сингари терма жамоалардан юқори савиядаги рақибларни танлаш вақти етди.\nҚозоқ футболи Европа қитъаси майдонларида кураш олиб бораётган бир пайтда, биз туркману афғонлар билан беллашиб юрсак, бир жойда депсиниб қолаверамиз.\nТожикистон терма жамоасининг кейинги ютуқларини яна бир нарса билан боғлаш жоиз. Яъни мамлакатимиз футбол мактаблари тарбияланувчиларининг чет эллар чемпионатларида тажриба орттиришаётгани.\nОхирги қисқа муддатларда тожик футболи намояндалари Россия, Болгария, Беларус ва Қозоғистон каби давлатлар чемпионатларида иштирок этаётгани фақат футболимиз истиқболига наф келтириб, «Осиё кубоги-2019» турнири саралаш босқичида «оқ йўл» очиб берса, ажабмас.\nЯнги – «Футбол-2017» мавсуми ҳақида айрим мулоҳазалар.\nТожикистон футбол федерацияси ижроия қўмитасининг қарорига биноан, олий лига жамоалари ўртасида ўтказиладиган янги мавсумда мамлакат чемпионатида 8 жамоанинг иштирок этиб, мусобақалар уч даврада йўлга қўйилиши режалаштирилган. Бу ҳам бўлса, мажбурий лицензиялаш жараёнидан ўтган жамоалар ҳисобидан.\nАммо футболи ривожланган давлатлар мутахассисларининг таъкидлашларича, бундай тизим футболни «бўғиш»дан бошқа саъй-ҳаракатмас.\nБу гапда жон бор. Футболи «оқсаб» келаётган кўплаб давлатларнинг чемпионатларида қатнашаётган клубларнинг сони 8-10тадан ошмайди.\nШунинг учун, бу тизимга барҳам беришнинг йўлларини ахтармоқ лозим…\nНима бўлганда ҳам, спортнинг футбол тури моҳияти майдоннинг текислиги, тўпнинг думалоқлигида эмас, мутлақо.\nУнинг асл фалсафаси ана шу текис майдонда думалоқ тўпни юқори савиядаги маҳорат билан суриша билишда…\nҲажридан дилимда қолди озорлар. Муфассал...\nСАЛОМАТЛИГИНГИЗГА БЕФАРҚ БЎЛМАНГ, АЗИЗЛАР!\nТинчлик ва миллий бирлик асосчиси – Миллат пешвоси, муҳтарам Президентимиз Эмомали Раҳмон Жаноби олийларининг жорий йил Билимлар кунида Тожикистон Давлат тиббиёт олийгоҳида ўтказган Тинчлик дарсида соғлиқни сақлаш масаласига алоҳида эътибор бериб, мамлакат келажаги аҳоли саломатлигига боғлиқ эканлигини уқтириб ўтди. У киши, асосан, бугунги кунда сартарошхона, гўзаллик салонлари, стоматологлар ва бошқалар орқали юқаётган\nБугун: 20-01-2020 23:42:21


Жисмоний шахслар учун ижаранинг энг кам ставкалари 6-25%га оширилди | NORMA.UZ\nСолиқлар пасайтирилишига йўл қўймаслик учун 2014 йилдан буён ҳукумат кўчмас мулк ва автотранспортни ижарага беришнинг энг кам ставкаларини белгилайди. Ижарага берувчи ўзининг мол-мулкини жуда арзон ёки ҳатто бепул тақдим этишга ҳақли. Бироқ бюджет бундан зиён кўрмаслиги керак. Ижаранинг белгиланган энг кам ставкаларидан келиб чиқиб, 12% ЖШДСни тўлашга тўғри келади. Ўтган йилга нисбатан ставкалар индексация қилинган:\nнотурар жойлар учун – 15-25%га. Тошкент шаҳридаги нотурар кўчмас мулк бўйича ижаранинг энг кам ставкалари ҳаммасидан кўп ўсди – ойига 1 кв.м. учун 25 минг сўм.\nавтотранспорт воситалари учун, ўртача – 6%га (9.12.2019 йилдаги ЎРҚ-589-сон Қонунга 12-илова).\nФуқаролар мол-мулкини ижарага беришдан олинган даромадларга 2020 йилда 12% ставка бўйича ЖШДС солинади.\nЭслатиб ўтамиз, юридик шахслар учун давлат кўчмас мулкидан фойдаланиш учун ижара тўловининг энг кам ставкаларини ҳар йили вилоятлар ва Тошкент шаҳар ҳокимликлари тасдиқлайди.\nМазкур ҳужжатнинг тўлиқ матни, шарҳлар ва у билан боғлиқ бошқа қонун ҳужжатларига ҳаволалар билан яқин вақтда NORMA «Ўзбекистон Республикаси қонун ҳужжатлари» ахборот-қидирув тизимида танишиш мумкин.


Жисмоний ривожланишда нуқсонли болалар уйда таълим олишлари мумкин\n17:58 / 17.07.2015\nХалқ таълими вазирлиги ва Соғлиқни сақлаш вазирлигининг 2015 йил 10 июндаги қарори билан "Жисмоний ёки психик ривожланишида нуқсонли бўлган ҳамда узоқ вақт даволанишга муҳтож болаларнинг уйда якка тартибда таълим олишини ташкил этиш тўғрисида"ги Низом тасдиқланди.\nНизомга биноан, жисмоний ёки психик ривожланишида нуқсони бўлгани туфайли доимий ёки вақтинча умумий ўрта таълим муассасаларига қатнай олмайдиган болалар учун уйда якка тартибда таълим олиш ташкил этилади. Бу ҳақда "Адолат кўзгуси" газетасида ёзилган.\nБундай турдаги таълимни ташкил этиш учн мактаб директорлари мактаб жойлашган ҳудудда яшайдиган шу тоифа ўқувчиларни аниқлайди, рўйхатга олади ҳамда уларни уйда якка тартибда таълим олишга жалб этиш чораларини кўради.\nУйда ўқувчининг якка тартибда таълим олишини белгилашда унинг доимий яшаш жойидаги туман даволаш-профилактика муассасаларида фаолият кўрсатаётган тиббий-маслаҳат комиссиясининг тиббий хулосаси асос бўлади. Мазкур тиббий хулосага кўра, халқ таълими муассасалари фаолиятини методик таъминлаш ва ташкил этиш туман бўлими томонидан таълим бериш тизими амалга оширилади.\nУйда фарзандига якка тартибда таълим берилишини истайдиган ота-оналар мазкур низом билан танишиб чиқишлари сўралади. Низомда шундай тартибда таълим олишга асос бўладиган касалликлар рўйхати келтирилган. Мазкур рўйхатда келтирилган касаллик аломатлари бўйича ота-оналар ёки уларнинг ўрнини босувчилар болани тиббий кўрикдан ўтказиш учун тиббий-маслаҳат комиссиясига мурожаат қилади. Тиббий-маслаҳат комиссиясига ўқувчининг касаллик тарихидан кўчирма, касаллик бўйича махсус даволаш-профилактика муассасаларининг хулосаси, заруратга кўра бошқа диагностика текширувлари натижалари тақдим этилади. Тиббий кўрик мурожаат қилинган кундан бошлаб 3 кун ичида ўтказилади. Натижага кўра, ўқувчи уйда якка тартибда таълим олиш учун асос бўладиган касалликлар мавжудлиги аниқланганда, тиббий маслаҳат комиссияси томонидан белгиланган шаклга мувофиқ ҳолда тиббий хулоса расмийлаштирилади.\nТиббий хулоса 6 ой муддатга ёхуд тўлиқ ўқув йилига берилади. Мазкур тиббий хулоса ота-оналарга тиббий кўрик ўтказилган куннинг ўзида тақдим этилади.\nШундан сўнг ота-оналар фарзандларининг уйда якка тартибда таълим олишини ташкил этиш тўғрисидаги ариза билан мактаб директори номига мурожаат қилади.\n- ўқувчининг туғилганлик тўғрисидаги хулосаси;\n- ўқувчининг баҳолар (ўзлаштириш) табели (таълим олган бўлса);\n- яшаш жойидаги фуқароларнинг ўзини ўзи бошқариш органи томонидан берилган маълумотнома;\n- ўқувчи ота-онасининг паспортлари нусхалари;\n- тиббий-маслаҳат комиссиясининг тиббий хулосаси.\nМактаб директори аризани қабул қилиб олгач, 3 кун ичида ўқувчини уйда таълим олишга жалб қилиш ҳақида халқ таълими муассасаларини методик таъминлаш ва ташкил этиш туман (шаҳар) бўлими мудири номига ёзма мурожаат қилади. Мурожаатга ота-оналар томонидан тақдим қилинган ҳужжатларнинг нусхалари илова қилинади. Бўлим мудири мурожаатни ўрганиб чиқади ва тегишли хулосага келади.


08.05.2021 14:57 0 1943\nФарғона вилоятининг Қува тумани ва Қувасой шаҳарларида гилос пишди ва унинг экспорти бошлаб юборилди.\nФарғона вилояти божхона бошқармасининг «Водий», «Марғилон» ва «Қувасой» ташқи иқтисодий фаолият божхона постларида аллақачон Россия, Қирғизистон ва Қозоғистонга чиқарилаётган гилос экспорт божхона режимига расмийлаштирилди.\nҚайд этилишича, Фарғона вилояти божхона бошқармаси томонидан 2020 йилда қиймати 30 млн. АҚШ долларига тенг 13 минг 360 тонна гилос экспорт божхона режимига расмийлаштирилган.\nФарғона экспорт гилос


АҚШ разведкаси ҳисоботини эълон қилди: Бош гумонланувчи – Москва\n08:52 / 07.01.2017\nАҚШ Миллий Разведкасининг таъкидлашича, РФ раҳбарияти 2016 йилги Америка сайловларига таъсир кўрсатиш бўйича кўрсатма берган. Бунда у республикачи Дональд Трамп номзодини маъқул кўрган.\n"Бизнинг баҳолашимизча, Россия президенти Владимир Путин АҚШ президентлиги учун 2016 йилги сайловларга таъсир кўрсатиш учун шахсан кўрсатма берган. Россиянинг мақсади Америка жамоатчилигининг АҚШдаги демократик жараёнларга ишончини барбод қилиш ва собиқ давлат котиби Клинтоннинг обрўсини тўкишдан иборат бўлган, шу билан унинг президентликка сайланишига халақит беришдан иборат бўлган. Бундан ташқари, Путин ва Россия ҳукумати сайланган президент Трампни очиқча қўллаб-қувватлаган", — дейилади МРБ, ФҚБ ва Миллий хавфсизлик агентлигининг қўшма ҳисоботида.\nҚайд этиш жоизки, ўтган йилнинг октябр ойидаёқ, АҚШ разведкаси мамлакат сайлов тизимларига уюштирилган киберхуружлар ортида "россиялик хакерлар" турганини таъкидлаган эди. Кейинроқ, Марказий Разведка Бошқармаси ОАВ воситасида Демократик партия серверларини бузишда Россияни айблаганди. Шу билан бир вақтда, АҚШ ҳукумати Россиянинг хакерлик ҳужумларига алоқадорлигини исботлайдиган далилларни келтирмаган. Расмий Москва бу каби айбловларни рад этмоқда.\nАҚШ ҳисобот хакер разведка